title: Sardarapatin taistelu

text: Armenia oli jäänyt kahden turkkilaisen valtion väliin Turkin–Armenian sodassa. Lännessä Turkki oli vallannut läntisen Armenian Kars mukaan luettuna ja idässä Azerbaidžan havitteli Armenian eteläosia. Armenian johtoon nousi Aram Manukian, joka oli johtanut Vanin taistelua.


title: Sardarapatin taistelu

text: Turkkilaiset alkoivat edetä kohti Jerevania 21. toukokuuta 10 000 sotilaan voimin, joiden tukena oli vielä noin 1 000 miehen kurdeista muodostettu nostoväen joukko. Armenialaisia johti Movses Silikian, jolla oli komennossaan 6 000 armenialaista. Itse taistelu käytiin Sardarapatin erämaassa. Armenialaiset jättivät pienen joukon voimistaan turkkilaisten tielle käymään äänekästä harhautustaistelua. Samaan aikaan he lähetivät kaksi joukkuetta tekemään kiertoliikettä turkkilaisten sivustoihin. Taistelu alkoi aamulla 23. toukokuuta ja armenialaisten onnistui yllättää turkkilaiset. Armenialaiset olivat saaneet paikalle omaa tykistöään, jolla ammuttiin puolen tunnin aikana 480 laukausta. Turkkilaisten rivit menivät sekaisin ja heidän etenemisensä pysähtyi. Iltapäivällä käytiin päätaistelu, jossa kuoli 3 500 turkkilaista ja 1 500 armenialaista. Turkkilaiset kääntyivät pakoon ja heitä ajettiin Gjumrin lähistölle saakka, joka oli aiemmin menetetty turkkilaisille. Armenialaisten eteneminen pysähtyi 26. toukokuuta, kun tieto Tiflissä solmitusta rauhansopimuksesta saavutti heidät.


title: Sardarapatin taistelu

text: Tiflin neuvotteluissa Turkki lupasi armenialaisille 100 kertaa 100 kilometriä suuren alueen. Kun tieto voitosta saapui neuvotteluihin, turkkilaiset olivat valmiita 19% korotukseen maa-alueeseen. Rauhansopimus solmittiin 4. kesäkuuta 1918. Sopimus velvoitti Armeniaa sallimaan Turkin joukkojen läpikulun ja takasi Armenian alueen muslimeille täydet oikeudet ja vapaudet. Sardarapatin taistelusta tuli armenialaisten keskuudessa myytti.


title: Paastojärvi

text: Paastojärvi on Vuoksen vesistön Pielisen reitin latvoilla oleva järvi. Paastojärvi sijaitsee Loimolan kunnan pohjoisosassa Karjalan tasavallan Suojärven piirissä Venäjällä. Järvi sijaitsee Suomen luovuttamalla alueella ja se sijaitsi Suomelle kuuluessaan Korpiselän kunnan pohjoisosassa.


title: Paastojärvi

text: Paastojärveen laskee pohjoisesta pienet Löytöjärvi ja Lapinjärvi sekä idästä pienet Palojärvi, Soilinjärvi, Kaarijärvet, Sukkalinjärvi ja Jurvajärvi. Paastojärven pinta on 181 metriä meren pinnan yläpuolella ja järven eteläpäästä alkava lyhyt laskujoki yhtyy Tolvajokeen.


title: George M. Dallas

text: George Mifflin Dallas (10. heinäkuuta 1792 – 31. joulukuuta 1864) oli yhdysvaltalainen demokraattipoliitikko, joka toimi Yhdysvaltain varapresidenttinä James K. Polkin presidenttikaudella vuosina 1845–1849. Hän oli Yhdysvaltain senaatissa vuosina 1831–1833. Vuosina 1828–1829 Dallas oli Philadelphian pormestari.


title: Muntaanjärvi

text: Muntaanjärvi on Vuoksen vesistön Pielisen reitin latvoilla oleva järvi. Se sijaitsee Loimolan kunnan pohjoisosassa Karjalan tasavallan Suojärven piirissä Venäjällä. Järvi sijaitsee Suomen luovuttamalla alueella ja se sijaitsi Suomelle kuuluessaan Korpiselän kunnan pohjoisosassa.


title: Muntaanjärvi

text: Muntaanjärven kautta virtaa Tolvajoki Ala-Tolvajärvestä Viiksinselkään Suomen rajalle. Muntaanjärveen laskee joukko pieniä järviä, kuten Pinisjärvi. Paastojärven pinta on 151 metriä meren pinnan yläpuolella.


title: Nibiru

text: Nibiru, josta on käytetty myös nimitystä "Planeetta X", on oletettu planeettamainen taivaankappale, jonka on väitetty törmäävän Maahan tai ohittavan sen hyvin läheltä 2000-luvun alkupuolella. Käsitystä, että tällainen törmäyskatastrofi olisi lähitulevaisuudessa odotettavissa, eivät kuitenkaan tue mitkään tieteelliset todisteet, vaan tähtitieteilijät ovat hylänneet sen pseudotieteenä tai Internet-hoaxina.


title: Nibiru

text:
Väitteen Nibirusta ja sen tulevasta törmäyksestä esitti vuonna 1995 Nancy Lieder, ZetaTalk-verkkosivun perustaja. Lieder väittää olevansa ufokontaktihenkilö, joka kykenee vastaanottamaan Zeta Reticuli -tähtijärjestelmän asukkailta aivoissaan olevan implantin avulla. Hän väittää, että hänet on valittu varoittamaan ihmiskuntaa kappaleesta, joka tunkeutuu Aurinkokunnan sisäosiin saaden Maan pyörimisakselin ja navat äkkiä siirtymään toisiin paikkoihin ja tuhoten suurimman osan ihmiskunnasta. Aluksi hän ennusti tämän tapahtuvan toukokuussa 2003, mutta sittemmin hän on siirtänyt ennustamaansa ajankohtaa myöhemmäksi. Ennustus on levinnyt Liederin verkkosivuilta moniin Internetin tuomiopäiväryhmiin, joista useimmat yhdistivät sen 2012-ilmiöön. Nimi ”Nibiru” on peräisin muinaisista astronauteista kirjoittaneen Zecharia Sitchinin teoksista ja hänen babylonialaisista ja sumerilaisista myyteistä tekemistään tulkinnoista; Sitchin itse kuitenkin kiisti, että hänen teoksillaan olisi mitään tekemistä tulevaa maailmanlaajuista katastrofia koskevien väitteiden kanssa.
Väitteen Nibirun tulevasta törmäyksestä pani alulle Nancy Lieder, wisconsinilainen nainen, joka väitti, että harmaat, Zeta Reticulista kotoisin olleet muukalaiset olisivat olleet häneen yhteydessä hänen ollessaan vielä pikkutyttö ja asentaneet hänen aivoihinsa yhteydenpitolaitteen. Vuonna 1996 hän perusti ideoidensa levittämistä varten verkkosivun ZetaTalk. Julkista huomiota hän sai ensimmäisen kerran Internetin uutisryhmillä vuonna 1997 niihin aikoihin, kun Hale–Bopp-komeetta oli perihelissään. Lieder väitti zetalaisten ilmoittaneen hänelle, että Hale–Bopp-komeettaa ei ollut olemassa. Hänen mukaansa se oli petkutusta, jonka olivat panneet alulle tahot, jotka halusivat pitää väkijoukot rauhallisina, kunnes olisi liian myöhäistä. Hän väitti Hale–Boppin olleen vain kaukainen tähti, joka ei koskaan tulisi auringon läheisyyteen, ja että siitä olisi kerrottu sen peittelemiseksi, että planeetan kokoinen kohde, ”Planeetta X”, tulisi pian kulkemaan läheltä Maan ohi ja tuhoamaan sivilisaation. Hale–Boppin ollessa perihelissä sen havaittiin kuitenkin olleen yksi vuosisadan kirkkaimmista ja kauimmin havaittavissa olleista komeetoista. Tämän tultua ilmeiseksi Lieder poisti sivultaan kaksi ensimmäistä lausetta, joskin ne edelleen löytyvät Googlen arkistoista. Hänen väitteensä julkaistiin lopulta myös "New York Timesissa."


title: Nibiru

text: Lieder väitti Planeetta X:n olleen noin neljä kertaa Maan kokoinen ja että se olisi lähimmillään Maata 27. toukokuuta 2003, jolloin se saisi Maan pyörimisliikkeen pysähtymään 5,9 vuorokauden ajaksi. Tämä sekä Maan sydämen ja ohikulkevan planeetan magneettikentän välinen vuorovaikutus olisi tehnyt Maan navat epävakaiksi ja saanut ne siirtymään toiseen paikkaan. Tämä edelleen häiritsi Maan magneettista sydäntä ja saisi Maan vaipan liikkeeseen.


title: Nibiru

text: Ensimmäinen henkilö, joka Liederin jälkeen levitti hänen sanomaansa planeetta X:stä, oli Mark Hazlewood, ZetaTalk-yhteisön entinen jäsen, joka vuonna 2001 julkaisi kirjan nimeltä "Blindsided: Planet X Passes in 2003". Lieder syytti häntä myöhemmin luottamuksen pettämisestä.. Myös japanilainen kultti nimeltä Pana Wave Laboratory, joka sulki teitä ja jokia valkoisilla vaatteilla suojautuakseen voimakkailta sähkömagneettisilta ilmiöiltä, varoitti, että maailmanloppu tulisi toukokuussa 2003 kymmenennen planeetan lähestyessä.


title: Nibiru

text: Noin viikkoa ennen olettamaansa Planeetta X:n saapumista toukokuussa 2003 Lieder esiintyi KROQ-FM-radiossa Los Angelesissa ja kehotti kuuntelijoita lopettamaan lemmikkieläimensä hyvissä ajoin ennen planeettojen kohtausta, kuten hän itsekin oli tehnyt. Tämä sai Forteam Timesin päättelemään, että hän oli lopettanut koiransa säästääkseen ne napojen siirtymisen aiheuttamilta enemmiltä kärsimyksiltä. Myöhemmässä haastattelussaan vuonna 2004 hän sanoi lopettaneensa koiransa, koska se käyttäytyi aggressiivisesti. Kun vuodelle 2003 ennustettu ajankohta meni ohi eikä mitään tapahtunut, Lieder sanoi, että kyseessä oli vain ”valkoinen valhe... establishmentin huijaamiseksi”. Hän kieltäytyi paljastamasta todellista ajankohtaa sanoen, että jos hän niin tekisi, vallanpitäjät saisivat riittävästi aikaa julistaakseen sotatilan ja vangitakseen kaupunkilaiset napojen siirtymisen aikana, mikä johtaisi näiden kuolemaan. Vaikka Lieder itse ei määrittänyt olettamansa kohteen paluulle mitään tiettyä ajankohtaa, monet ryhmät ovat omaksuneet hänen ajatuksensa ja esittäneet omia ajankohtiaan. Yksi usein mainittu päivämäärä oli 21. joulukuuta 2012. Täksi päiväksi oli muutoinkin ennustettu maailmanloppua, koska se oli mayakalenterin erään pitkän jakson (baktunin) päättymispäivä. Useat kirjoittajat julkaisivat teoksia, joissa he yhdistivät Liederin väitteet vuoteen 2012. Vaikka tämäkin päivämäärä on mennyt ohi, monilla verkkosivuilla yhä väitetään, että Nibiru/Planeetta X on matkalla kohti Maata.


title: Nibiru

text: Vuonna 2012 Lieder väitti, että Yhdysvaltain presidentti Barack Obama olisi turhaan ilmoittanut Nibirun olleen lähellä Aurinkoa. Vuoden 2012 jälkeen hän väitti, että useat muutkin eri maiden valtionpäämiehet olisivat ilmoittanut Nibirun olevan lähellä Aurinkoa 20. lokakuuta 2014. Kaksi viikkoa tämän ilmoittamansa päivän jälkeen hän väitti, että establishmentin tyrmistymisen vuoksi näin ei ollut tapahtunut.


title: Nibiru

text:
Vaikka Lieder alkujaan nimitti kohdetta ”Planeetta X:ksi”, siitä on myöhemmin yleisesti alettu käyttää nimitystä "Nibiru". Tämä johtuu siitä, että se on yhdistetty niihin väitteisiin, jotka muinaisiin astronautteihin uskova Zecharia Sitchin on esittänyt varsinkin kirjassaan "The 12th Planet". Sitchin on tulkinnut Babylonian uskonnollisia tekstejä toisin kuin niihin perehtyneet tutkijat: hänen mukaansa niissä kerrottaisiin, että jättiläisplaneetta, josta käytettiin nimeä Nibiru eli Marduk, kulkisi Maan ohi aina 3 600 vuoden välein niin, että sen tuntemiskykyiset asukkaat saattoivat olla tekemisissä ihmisten kanssa. Nämä Nibirun asukkaat Sitchin samasti sumerilaisen myytin annunakien kanssa, ja heistä olisi hänen mukaansa tullut ihmiskunnan
ensimmäiset jumalat. Lieder yhdisti Sitchinin Nibirun ja itse olettamansa Planeetta X:n verkkosivullaan vuonna 1996 ilmoittaen, että planeetta X on olemassa ja on että se on sama kuin Sitchinin 12. planeetta, Nibiru.


title: Nibiru

text: Sitchin itse, joka kuoli vuonna 2010, kuitenkin kiisti kaikki yhteydet omien teostensa ja Liederin väitteiden välillä. Vuonna 2007 hän julkaisi, osittain vastauksena Liederin väitteisiin, teoksen nimeltä "The End of Days". Siinä hän väitti, että Nibiru olisi viimeksi ohittanut Maan vuonna 556 eaa., ja että näin ollen, kun ohikulkujen väliaika oli hänen mukaansa 3 600 vuotta, se tulisi Maan lähelle seuraavan kerran vasta vuoden 2900 aikoihin. Hän sanoi kuitenkin, että annunakit saattaisivat palata avaruusaluksella jo aikaisemmin ja että he palaisivat samaan aikaan kun astrologinen Kalojen aika vaihtuu Vesimiehen aikaan, joskus vuosien 2090 ja 2370 välillä.


title: Nibiru

text: Tähtitieteilijät hylkäävät oletuksen Nibirusta, ja muutamat heistä ovat parhaansa mukaan yrittäneet tiedottaa yleisölle, että mikään tällainen törmäyskatastrofi ei uhkaa Maata lähitulevaisuudessa. He huomauttavat, että sellainen kohde niin lähellä Maata näkyisi helposti paljain silmin. Nibirun kaltainen planeetta saisi myös aikaan havaittavia ilmiöitä uloimpien planeettojen kiertoradoissa. Jotkut ovat väittäneet tätä vastaan, että kohde olisi ollut useita vuosia piilossa suoraan Auringon takana, mikä kuitenkin olisi geometrisesti mahdotonta. Useimmat valokuvat, jotka muka esittävät ”Nibirua” lähellä Aurinkoa, ovat itse asiassa linssiheijastuksia, linssissä tapahtuvien heijastusten aikaansaamia Auringon valekuvia.


title: Nibiru

text: Tähtitieteilijä Mike Brown huomauttaa, että jos kappaleen rata olisi sellainen kuin Lieder väittää, se voisi pysyä Aurinkokunnassa enintään noin miljoona vuotta, ennen kuin Jupiter muuttaisi sen rataa niin, että se lentäisi pois Aurinkokunnasta, ja ettei vieraan taivaankappaleen magneettikenttä mitenkään voi vaikuttaa Maahan Liederin väittämällä tavalla. Liederin väite, että Nibirun lähestyminen saisi Maan pyörimisliikkeen pysähtymään tai sen akselin vaihtamaan asentoa, on myös vastoin fysiikan lakeja. Vuosikymmeniä ennen Liederia Immanuel Velikovsky oli väittänyt teoksessaan "Worlds in Collision", että Maan pyörimisliike olisi kerran pysähtynyt ja käynnistynyt jälleen. Carl Sagan oli torjunut tämän väitteen selittämällä, että energia, joka tarvittaisiin Maan pysäyttämiseen, ei tosin riittäisi sulattamaan sitä, mutta saisi kuitenkin lämpötilan nousemaan niin paljon, että valtameret kiehuisivat, ja että vaikka niin tapahtuisikin, olisi mahdoton selittää, mikä tällaisen pysähdyksen jälkeen saisi Maan jälleen pyörimään, vieläpä kutakuinkin samalla nopeudella kuin ennenkin. Impulssimomentin säilymislain mukaan ainakaan Maa itse ei voisi saada sitä aikaan. Samasta syystä myös Liederin väite, jonka mukaan Nibiru saisi Maan pyörimisliikkeen pysähtymään mutta että se myöhemmin käynnistyisi uudestaan, on selvästi mahdoton.


title: Nibiru

text: Haastattelussaan Discovery Channelilla vuonna 2009 Mike Brown huomautti, että on tosin mahdollista, että Auringolla on kaukainen tuntematon planeetta, mutta jos niin on, sen on oltava varsin kaukana Aurinkokunnan näkyviltä alueilta, koska sillä ei ole havaittavia gravitaatiovaikutuksia muihin planeettoihin. Marsin kokoisen kappaleen olisi oltava vähintään 300 AU:n päässä eli 10 kertaa niin kaukana kuin Neptunus; Jupiterin kokoisen kappaleen taas olisi oltava vähintään 30 000 AU:n päässä. Edetäkseen 10 000 AU:n matkan kahdessa vuodessa kappaleen nopeuden pitäisi olla 24 000;km/s – suurempi kuin galaktinen pakonopeus. Sellaisella nopeudella mikä tahansa kappale lentäisi Aurinkokunnasta ja koko Linnunradan galaksistakin ulos galaksienväliseen avaruuteen.


title: Nibiru

text:
Monet, jotka uskovat Planeetta X:n tai Nibirun lähestymiseen, syyttävät NASA:a sitä koskevien todisteiden tahallisesta peittelystä. Eräs sellainen syytös koskee infrapunasäteilyn tutkimiseksi vuonna 1983 laukaistua IRAS-satelliittia. Aikoinaan julkaistiin uutisia sen havaitsemasta ”tuntemattomasta kohteesta”, jota ensin kuvattiin ”mahdollisesti yhtä suureksi kuin jättiläisplaneetta Jupiter ja mahdollisesti niin lähellä Maata, että se kuuluu Aurinkokuntaan.” Nibiru-katastrofiteorian kannattajat, myös Lieder itse, ovat viitanneet tähän sanomalehdissä aikoinaan julkaistuun uutiseen ja pitäneet sitä todisteena Nibirun olemassaolosta. Havaintojen tarkempi tutkimus kuitenkin osoitti, että näistä kymmenestä tuntemattomasta kohteesta yhdeksän oli kaukaisia galakseja ja kymmenes ”galaktinen cirrus”, eikä yksikään niistä kuulunut Aurinkokuntaan.
Toinen törmäystä ennustavilla verkkosivuilla usein esitetty väite on, että Yhdysvaltain hallitus rakensi South Pole Telescopen (SPT) Nibirun radan jäljittämiseksi ja että planeetta on valokuvattu optisesti. SPT on kuitenkin radioteleskooppi, eikä se voi ottaa optisia valokuvia, eikä se sitä paitsi edes ole NASAn rahoittama. Etelänapa valittiin sen sijoituspaikaksi, koska siellä ilman kosteus on vähäinen eikä mikään lähestyvä kohde voisikaan olla näkyvissä vain Etelänavalta. YouTubeen tallennettu, muka Nibirua esittävä kuva on osoittautunut Hubble-teleskoopin ottamaksi kuvaksi valokaiuksi V838 Mon -tähden ympärillä.


title: Nibiru

text: Muutamat salaliittoväitteiden esittäjät ovat kiinnittäneet huomiota siihen, että Google Skystä puuttuu tietoa alueelta lähellä Orionin tähdistöä. Tämän on katsottu osoittavan, että Nibirua koskevat todisteet olisi sensuroitu. Samaa tähtitaivaan aluetta ovat kuitenkin yhä voineet tarkkailla tuhannet amatööritähtitieteilijät. Muuan Googlella työskentelevä tutkija on selittänyt, että tietojen puute johtuu virheestä tietokoneohjelmassa, jolla taivaan eri alueista otetut kuvat yhdistetään.


title: Nibiru

text: Usein on myös väitetty, että Google Skyssä näkyvä hiilitähti CV Leonis, kirkkain 10 μm:n infrapunasäteilyä lähettävä kohde taivaalla, olisi Nibiru.


title: Nibiru

text: Sen jälkeen kun väite Planeetta X:stä eli Nibirusta ensimmäisen kerran esitettiin, siihen uskovat ovat käyttäneet siitä monia nimiä. Itse asiassa ne kaikki sellaisten ovat joko todellisten, hypoteettisten tai kuvitteellisten. Aurinkokuntaan kuuluvien kohteiden nimiä, joilla ei ole juuri mitään yhteistä Liederin tai Sitchinin kuvaaman Nibirun kanssa.


title: Nibiru

text: Lieder itse käytti olettamastaan planeetasta nimeä Planeetta X, jota aikoinaan oli käytetty oletetusta ja tähtitieteilijöiden etsimästä Neptunuksen takaisesta planeetasta, jonka väitettiin selittävän Uranuksen ja Neptunuksen rataliikkeessä havaitut epäsäännöllisyydet. Vuonna 1894 bostonilainen tähtitieteilijä Percival Lowell tuli vakuuttuneeksi siitä, että Uranuksen ja Neptunuksen havaitut radat poikkesivat hieman siitä, mikä niiden olisi laskujen mukaan pitänyt olla. Hän päätteli että niihin vaikutti tuntemattoman, vielä kaukaisemman planeetan gravitaatiovoima, ja tälle olettamalleen planeetalle hän antoi työnimen ”Planeetta X”.


title: Nibiru

text: Kun Pluto vuonna 1930 löydettiin läheltä Lowellin laskemaa paikkaa, se aluksi samastettiin Lowellin olettaman Planeetta X:n kanssa. Myöhemmin kuitenkin osoittautui, että Pluton massa on aivan liian pieni, jotta se olisi voinut aiheuttaa häiriöitä Uranuksen tai Neptunuksen ratoihin. Vuonna 1992 tähtitieteilijä Myles Standish osoitti, että planeettojen radoissa havaitut häiriöt olivat näennäisiä ja johtuivat siitä, että Neptunuksen massa oli arvioitu liian suureksi. Pluto löytyi siis täysin sattumalta. Nykyisten tähtitieteilijöiden mukaan Planeetta X:ää ei ole olemassa.


title: Nibiru

text: Vuonna 1999 New Age -kirjailija V. M. Rabolu kirjoitti teoksessaan "Hercolubus or Red Planet", että Barnardin tähti on itse asiassa planeetta, joka muinaisina aikoina tunnettiin nimellä Hercolobus ja joka kerran tuli vaarallisen lähellä Maata tuhoten Atlantiksen ja palaisi jälleen yhtä lähelle. Lieder käytti myöhemmin Rabolun ajatuksia omien väitteidensä tukena.


title: Nibiru

text: Barnardin tähti on mittausten mukaan 5,98 ± 0,003 valovuoden eli noin 60 biljoonan kilometrin päässä Maasta. Vaikka se nykyisin lähestyykin Maata, se on lähimmillään vasta noin vuonna 11 700 ja silloinkin noin 3,8 valovuoden päässä. Se on siis silloinkin vain hieman lähempänä Maata ja Aurinkoa kuin lähin tähti, Proxima Centauri on nykyisin.


title: Nibiru

text: Nibiruun uskovat ovat usein sekoittaneet keskenään tämän olettamansa planeetan fyysikko Richard A. Mullerin esittämän hypoteettisen Nemesis-tähteen. Vuonna 1984 Muller esitti, että joukkosukupuutot eivät olleet satunnaisia, vaan fossiiliaineiston perusteella ne näyttivät toistuvan säännöllisin, noin 26–34 miljoonan vuoden välein. Hän esitti tämän aiheutuvan siitä, että Aurinkoa kiertäisi elliptisellä radalla toistaiseksi tuntematon kumppani, joko punainen kääpiö tai ruskea kääpiö, jonka kiertoaika olisi 26 miljoonaa vuotta. Tämä kohde, jolle hän antoi nimen Nemesis, kulkisi jokaisella kierroksella, kerran 26 miljoonassa vuodessa, Oortin pilven läpi. Oortin pilvi on vyöhyke, jossa biljoonittain jäisiä kohteita ja josta pitkäperiodisten komeettojen oletetaan olevan peräisin. Tällaisten läpikulkujen aikana Nemesiksen gravitaatio häiritsisi komeettojen ratoja ja lähettäisi niitä Aurinkokunnan sisäosiin, jossa ne pommittaisivat myös Maata. Nemesiksestä ei kuitenkaan ole mitään suoria havaintoja. Vaikka teoria Nemesiksestä vaikuttaakin samankaltaiselta kuin ajatus Nibirun aiheuttamasta kataklysmistä, tarkemmin ajateltuna ne ovat täysin erilaiset: vaikka Nemesis olisikin olemassa, sen kiertorata on tuhansia kertoja pidempi eikä se itse koskaan tule lähellä Maata.


title: Nibiru

text: Toiset taas ovat sekoittaneet Nibirun Sednaan (90377 Sedna) tai Erikseen (136199 Eris), Mike Brownin vuosina 2003 ja 2005 löytämiin transneptunisiin kohteisiin. Eristä, josta aluksi käytettiin vain koodinimeä 2003 UB, sanottiin aluksi NASAn lehdistötiedotteessakin ”kymmenenneksi planeetaksi”, mutta nyttemmin se on luokiteltu kääpiöplaneetaksi. Se on vain hieman massivisempi kuin Pluto. Eriksen rata tunnetaan hyvin, eikä se koskaan tule lähemmäksi kuin 5,5 miljardin kilometrin päähän Maasta. Sedna on hieman Plutoa pienempi, eikä se koskaan tule lähemmäksi kuin 11,4 miljardin kilometrin päähän Maasta. Mike Brown arvelee sekaannuksen johtuneen siitä, että sekä todellisella Eriksellä että kuvitellulla Nibirulla on erittäin soikeat kiertoradat.


title: Nibiru

text: Jotkut ovat myös samastaneet Nibirun ja hypoteettisen Tykhe-planeetan. Tykhe on University of Louisiana at Lafayetten tutkijoiden John Matesen ja Daniel Whitmiren antama nimi heidän olettamalleen taivaankappaleelle, joka vaikuttaisi komeettojen ratoihin Oortin pilvessä. He antoivat kohteelle tämän nimen kreikkalaisen jumalatar Nemesiksen ”hyvän sisaren” mukaan, koska heidän mukaansa tämä kohde, toisin kuin Mullerin olettama Nemesis, ei muodostaisi uhkaa Maalle. Nemesiksen tavoin tämänkin kohteen kiertoaika, mikäli se on olemassa, on satoja kertoja pidempi kuin Nibirun väitetty kiertoaika, eikä se koskaan tule Aurinkokunnan sisäosiin. Vuonna 2014 NASA ilmoitti WISE-teleskoopilla suoritettujen kartoitusten osoittaneen, ettei Matesen ja Whitmeren väittämää Tycheä ole olemassa.


title: Nibiru

text: Jotkut ovat myös yhdistäneet Nibirun pitkäperiodiseen komeetta Eleniniin, jonka venäläinen Leonid Elenin löysi 10. joulukuuta 2010.. Salaliittoteorioita esittelevillä verkkosivustoilla väitettiin tämän komeetan olleen törmäyskurssilla ja olevan yhtä suuri kuin Jupiter tai jopa ruskea kääpiö ja että jo löytäjän nimi, Leonid Elenin, olisi koodinimi ja viittaisi lyhenteeseen ELE, "Extinction Leevl Event" (sukupuuttotason tapahtuma).


title: Nibiru

text: Vaikka komeettojen kokoja on vaikea määrittää tarkkailematta niitä läheltä, todennäköisesti komeetta Eleninin läpimitta on alle 10 kilometriä. Elenin itse arvioi komeetan ytimen läpimitan olevan noin 3–4 km. Se olisi siis miljoonia kertoja pienempi kuin oletettu Nibiru. Komeettoihin liittyvä hysteria ei muutoinkaan ole harvinaista. On yritetty löytää yhteyksiä Eleninin aseman ja maanjäristysten kuten Japanin vuoden 2011 maajäristyksen, Canterburyn vuoden 2010 maanjäristyksen ja Chilen vuoden 2010 maanjäristyksen välillä; maanjäristykset kuitenkin aiheutuvat Maan sisäisistä voimista eivätkä niitä saa aikaan ohi kulkevat taivaankappaleet, vaikka olisivat Eleniniä suurempiakin. Vuonna 2011 Leonid Elenin ajoi omassa blogissaan simulaation, jossa komeetan massa olisi ruskean kääpiön luokkaa (0,05 Auringon massaa). Hän osoitti, että sen gravitaatio saisi aikaan havaittavan muutoksen Saturnuksen radassa vuosia ennen kuin se saapuisi Aurinkokunnan sisäosiin.


title: Nibiru

text: Elokuussa 2011 Elenin-komeetta alkoi hajota, ja lokakuussa 2011, jolloin sen olisi pitänyt olla lähimmillään, sitä ei enää voitu havaita suurimmillakaan kaukoputkilla.


title: Nibiru

text: 21. syyskuuta 2012 Vitali Nevski ja Artyom Bovichonok löysivät Kansainvälisen tieteellisen optisen verkoston (ISON) kaukoputkien avulla komeetan C/2012 S1, joka on kansanomaisemmin tullut tunnetuksi ISON-komeettana. Sen arveltiin tulevan 26. joulukuuta 2013 vain 0,429 tähtitieteellisen yksikön (noin 64 200 200 kilometrin) päähän Maasta. Nibiruun ja sen törmäykseen uskovat kuitenkin pitivät sitä Nibiruna ja väittivät sen sanottuna päivänä osuvan maahan tai että se hajoaisi kappaleiksi, joista osa törmäisi Maahan. Internetissä levinneet ”komeetan kappaleiden” kuvat voitiin osoittaa kameran avulla keinotekoisesti tehdyiksi. Hubble-avaruusteleskooppi otti 30. huhtikuuta 2013 komeetasta 12 tunnin kuluessa kolme kuvaa, jotka on tallennettu Hubblen arkistoon. Salaliittoteorioiden kannattajat epäilivät kuvan perusteella, että komeetta olisi hajonnut kolmeen osaan tai että se olisi ufo. Kun ISON sivuutti perihelinsä 28. marraskuuta, se alkoi nopeasti himmetä, mikä sai monet epäilemään, että se olisi tuhoutunut sivuuttaessaan Auringon. Kun sen himmeä jäänne lopulta palasi Auringon läheisyyteen, sen katsottiin yleensä olevan pölypilvi eikä kiinteä kappale. NASA vahvisti 2. joulukuuta 2013, että komeetta ISON oli täysin hajonnut. Hubble-avaruusteleskooppi ei enää 18. joulukuuta 2013 kyennyt löytämään sen osia. Seuraavana vuonna 8. toukokuuta julkaistiin yksityiskohtainen tutkimus komeetan hajoamisesta, ja sen mukaan komeetta hajosi täysin tunteja ennen saapumistaan periheliin.


title: Nibiru

text: Toukokuussa 2014 tähtitieteilijät Chad Trujillo ja Scott Sheppard julkaisivat "Nature"-lehdessä tutkimuksen, jossa he väittivät transneptunisten kohteiden perihelien sijaitsevan tavalla, joka viittaisi suuren transneptunisen planeetan olemassaoloon. Mike Brown ja Konstantin Batygin ilmoittivat 20. tammikuuta 2016 vahvistaneet Trujillon ja Sheppardin löydöt, ja he uskovat, että kyseessä on planeetta, ”Planeetta Yhdeksän”, jonka massa on suunnilleen kymmenen kertaa Maan massa ja radan isoakselin puolikas noin 400–1500 AU (60–225 miljardia kilometriä). Nibiruun ja Nibiru-kataklysmiin uskovat väittivät heti, että tämä vahvistaisi heidän väitteensä. Tähtitieteilijät kuitenkin huomauttivat, että jos tämä planeetta olisi olemassa, sen periheli eli lyhyin etäisyys Auringosta olisi noin 200 AU eli 30 miljardia kilometriä.


title: Nibiru

text: Ammattimaiset tähtitieteilijät ovat hämmästelleen yleisön keskuuteen levinnyttä Nibiru-katastrofin pelkoa. Vuonna 2008 Mike Brown sanoi, että Nibiru oli yleisin pseudotieteellinen aihe, josta häneltä oli kysytty.


title: Nibiru

text: Ennen eläkkeelle jäämistään vuonna 2012 David Morrison, SETIn johtaja, CSI:n jäsen ja NASAn astrobiologisen instituutin vanhempi tutkija Ames Research Centerissä, sanoi saaneensa viikoittain sähköpostitse 20–26 viestiä, joissa kysyttiin Nibirun tulosta: osa niiden lähettäjistä oli peloissaan, osa vihaisia ja syyttivät häntä osallisuudesta salaliittoon, joka yritti salata yleisöltä tiedon tulossa olevasta apokalypsistä, ja jotkut jopa kysyivät, pitäisikö heidän tappaa itsensä, lapsensa tai lemmikkieläimensä. Puolet näistä viesteistä tuli Yhdysvaltojen ulkopuolelta. Tiedetoimittaja Govert Schilling totesi: ”Nibiru saa planeettatieteilijät raivoihinsa. Eikä se ole yllättävää; he ovat omistaneet niin paljon aikaa, energiaa ja luovuutta lumoavaan tieteelliseen tutkimukseen ja olevansa mitä erikoisimpien ja mielenkiintoisimpien asioiden äärellä – ja samaan aikaan suurta yleisöä kiinnostaa vain jonkun sekopään teoria savitauluista, jumala-astronauteista ja planeetasta, jota ei ole olemassa.” Ennen joulukuuta 2012 Morrison toivoi, että se, ettei Nibiru tulekaan, olisi terveellinen opetus yleisölle, joka oppisi ”järkevää ajattelua ja tarkkaavaista havainnontekoa”, mutta epäili, ettei niin tapahtuisi.


title: Nibiru

text: Eräässä FORA.tv:ssä pitämässään esitelmässä Morrison totesi, että syvä kuilu erotti toisistaan suuren ihmisjoukon, joka uskoi Nibirun saapuvan, ja tutkijoiden enemmistön, joka ei ollut koskaan siitä kuullutkaan. Hän on edelleen ainoa huomattava NASAn tutkija, joka säännöllisesti kommentoi Nibirua koskevia väitteitä.


title: Nibiru

text: Roland Emmerichin ohjaamassa Sony Pictures -yhtiön elokuvassa 2012 vuodelta 2009 kuvataan vuodeksi 2012 ennustettua maailmanloppua. Sen mainoskampanjassa esiintyy ”Inhimillisen jatkuvuuden instituutin” () varoitus, jossa mainittiin Planeetta X:n saapuminen yhtenä tuomiopäiväennustuksista. Mike Brown mainitsi samassa yhteydessä huolestuneista sähköpostiviesteistä ja puheluista, joita hän tämän vuoksi yleisöltä sai.


title: Nibiru

text: Piirretyssä televisiosarjassa "Scooby-Doo! Mystery Incorporated" Nibiru esiintyi toisella tuotantokaudella huomattavassa osassa. Siinä apokalyptinen tapahtuma yhdistettiin myyttiin, josta se oli saanut nimensä.


title: Dannyn diskografia

text: Tämä artikkeli sisältää Dannyn diskografian. Danny eli Ilkka Lipsanen on suomalainen laulaja.


title: Petäjäjärvi (Korpiselkä)

text: Petäjäjärvi on Vuoksen vesistön Pielisen reitin latvoilla oleva järvi. Se sijaitsee Loimolan kunnan pohjoisosassa Karjalan tasavallan Suojärven piirissä Venäjällä. Järvi sijaitsee Suomen luovuttamalla alueella ja se sijaitsi Suomelle kuuluessaan Korpiselän kunnan keskiosassa.


title: Petäjäjärvi (Korpiselkä)

text: Volgajoki virtaa Petäjäjärven läpi ja laskee sen luoteispuolella Viiksinselän Hiidenselkään. Lisäksi järveen laskee etelästä Kilpijärvien laskujoki.


title: Jerry Heidenreich

text: Jerôme Alan "Jerry" Heidenreich (4. helmikuuta 1950 Tulsa, Oklahoma – 18. huhtikuuta 2002 Paris, Texas) oli yhdysvaltalainen uimari. Hän opiskeli Southern Methodist Universityssa ja voitti NCAA:n 200 jaardin vapaauinnin mestaruuden vuonna 1972.


title: Jerry Heidenreich

text: Heidenreich osallistui vuoden 1972 kesäolympialaisiin Münchenissä. Hän kuului joukkueisiin, jotka voittivat kultaa 4 × 100 metrin vapaa- ja sekauintiviesteistä. Lisäksi Heidenreich ylsi yksin hopeaan 100 metrin vapaauinnissa ja pronssiin 100 metrin perhosuinnissa.


title: Jerry Heidenreich

text: Heidenreich sai kolme kultamitalia ja yhden hopean Pan-Amerikan kisoissa. Kaikkiaan hän teki uransa aikana kuusi Yhdysvaltain- ja kuusi maailmanennätystä (jälkimmäisistä kaikki viestijoukkueen jäsenenä). Hänet otettiin International Swimming Hall of Fameen vuonna 1992.


title: Jerry Heidenreich

text: Heidenreich toimi ammattimaisena uinninohjaajana Dallasissa. Hän teki itsemurhan 52-vuotiaana vuonna 2002. Hän oli kuolemaansa edeltäneenä kesänä saanut aivohalvauksen. Hänellä on poika, Austin, joka hänen kuolemansa aikaan oli 14-vuotias.


title: Walid Mesloub

text: Walid Mesloub (, s. 4. syyskuuta 1985 Trappes, Yvelines, Ranska) on ranskalais-algerialainen jalkapalloilija. Puolustavana keskikenttäpelaajana ja hyökkääjänä pelaava Mesloub edustaa Ligue 2:ssa pelaavaa Le Havrea.


title: Walid Mesloub

text: Mesloub pelasi ensimmäisen maaottelunsa Algerian paidassa 17. marraskuuta 2010 Luxemburgia vastaan tultuaan vaihdosta kentälle.


title: Keskijärvi (Suojoen vesistö)

text: Keskijärvi on järvi Suojoen vesistön latvoilla Loimolan kunnan pohjoisosassa Karjalan tasavallan Suojärven piirissä Venäjällä. Järvi sijaitsee Suomen luovuttamalla alueella ja se sijaitsi Suomelle kuuluessaan Korpiselän kunnan koillisosassa.


title: Keskijärvi (Suojoen vesistö)

text: Keskijärveen laskee lännestä Luglajokea pitkin Yläjärvi. Luglajoki jatkuu Keskijärven eteläpäästä ja laskee Luglajärveen. Järven pinta on 159 metriä meren pinnan yläpuolella. Suomelle kuuluessaan järven eteläpuolella sijaitsi Keskijärven kylä.


title: Yläjärvi (Suojoen vesistö)

text: Yläjärvi on järvi Suojoen vesistön latvoilla Loimolan kunnan pohjoisosassa Karjalan tasavallan Suojärven piirissä Venäjällä. Järvi sijaitsee Suomen luovuttamalla alueella ja se sijaitsi Suomelle kuuluessaan Korpiselän kunnan koillisosassa.


title: Yläjärvi (Suojoen vesistö)

text: Yläjärvi laskee Luglajokea pitkin Keskijärveen. Suomelle kuuluessaan järven eteläpuolella sijaitsi Yläjärven kylä.


title: Emil Rausch

text: Emil A. Rausch (11. syyskuuta 1882 Berliini – 14. joulukuuta 1954 Berliini) oli saksalainen uimari.


title: Emil Rausch

text: Vuoden 1904 kesäolympialaisissa St. Louisissa Rausch voitti kultamitalit 880 jaardin vapaauinnissa ajalla 13.11,4 ja yhden mailin vapaauinnissa ajalla 27.18,2. Lisäksi hän sai pronssia 220 jaardin vapaauinnista ajalla 2.56,0. Hän kilpaili myös vuoden 1906 välikisoissa Ateenassa ja oli mukana saamassa hopeaa 4 × 250 metrin vapaauintiviestistä. Mailin vapaauinnissa hän jäi kuitenkin mitaleitta ja sijoittui viidenneksi.


title: Vieksinkijärvi

text: Vieksinkijärvi on järvi Suojoen vesistön latvoilla Loimolan kunnan itäosassa Karjalan tasavallan Suojärven piirissä Venäjällä. Järvi sijaitsee Suomen luovuttamalla alueella ja se sijaitsi Suomelle kuuluessaan Korpiselän kunnan itäosassa.


title: Vieksinkijärvi

text: Vieksinkijärveen laskee pohjoisesta pienet Hietajärvi ja Särkijärvi. Vieksinkijärven pinta on 106 metriä meren pinnan yläpuolella ja se laskee Vieksinkijokea pitkin etelään pienen Perttijärven kautta Korpijärveen. Suomelle kuuluessaan järven itäpuolella sijaitsi Vieksingin kylä.


title: Edon linna

text: Edon linna on linna, joka rakennettiin vuonna 1457 Tokioon, silloiselta nimeltään Edoon. Alkuperäisen linna rakensi Daimio Ōta Dōkan. Tokugawa Ieyasu, Tokugawa-shōgunaatin perustaja, muutti sinne 1590 ja laajensi sitä merkittävästi. Linna oli shōgunin asuinpaikka ja maan sotilasvallan keskus Edo-kauden ajan. Kun Japanin keisarillinen hovi muutti Kiotosta Tokioon, linnasta tuli keisarillinen palatsi ja Japanin keisarin asunto, ja sen nimeksi tuli Kōkyo. Linna on kärsinyt suurista tulipaloista vuosina 1657 ja 1873. Alkuperäisestä linnasta on jäljellä valleja ja vallihautoja.


title: Edon linna

text: Linnan sisemmän vallihaudan ympäröimä alue on 2 km pitkä pohjois-eteläsuunnassa ja 1500 m leveä idästä länteen.


title: Luglajärvi

text: Luglajärvi on järvi Suojoen vesistön latvoilla Loimolan kunnan pohjoisosassa Karjalan tasavallan Suojärven piirissä Venäjällä. Järvi sijaitsee Suomen luovuttamalla alueella ja se sijaitsi Suomelle kuuluessaan Korpiselän ja Suojärven kuntien rajalla.


title: Luglajärvi

text: Luglajärveen laskee lännestä Keskijärvi. Järven itäpäästä alkava Luglajoki yhtyy Vegarujoen ja Kuukkausjoen kanssa Aittojoeksi, joka laskee Salonjärven länsiosaan.


title: Suomen aluelennonjohto

text: Suomen aluelennonjohto (ATCC Finland ACC) Tampereella ja Vantaalla johtaa ja koordinoi Suomen ylilentoja, lentoja Suomesta ulkomaille ja ulkomailta Suomeen sekä lentoliikennettä Suomen eri lentoasemien välillä. Tampereen Olkahisissa Aitovuoressa ja Helsinki-Vantaan lentoasemalla sijaitseva Suomen aluelennonjohto hoitaa koko Suomen lentotiedotusaluetta, johon kuuluu kolmetoista ilmatilasektoria. Suomen lentotiedotusalue on nimeltään Finland FIR(=Flight Information Region) eli EFIN.


title: Suomen aluelennonjohto

text: Lennonvarmistuskeskuksessa toimii myös lentopelastusta koordinoiva ja johtava lentopelastuskeskus (engl. Rescue Co-ordination Centre, lyh. RCC).


title: Suomen aluelennonjohto

text: Aluelennonjohto käsittelee noin 270 000 lentoa vuodessa, joista noin 33 000 on ylilentoja. Suomessa toimi ennen myös Pohjois-Suomen lennonvarmistuskeskus, mutta sen toiminta lakkautettiin marraskuussa 2010. Aluelennonjohdon nykyinen päällikkö on Kimmo Loiske.


title: Walter Brack

text: Walter Brack (20. joulukuuta 1880 Berliini – 19. heinäkuuta 1919 Berliini) oli saksalainen uimari. Hän kilpaili vuoden 1904 kesäolympialaisissa St. Louisissa ja voitti siellä kultamitalin 100 jaardin selkäuinnissa ajalla 1.16,8. Lisäksi hän sai hopeaa 440 jaardin rintauinnissa ajalla 7.33,0.


title: Viiksinselkä

text: Viiksinselkä () on Vuoksen vesistön Pielisen reitin latvoilla oleva keskikokoinen järvi. Järvi sijaitsee Suomen ja Venäjän rajalla. Suomen puoleinen osa kuuluu Ilomantsin kuntaan ja Venäjän puoleinen osa Loimolan kuntaan. Ennen 1940-luvun Suomen alueluovutuksia järvi kuului kokonaan Suomelle ja silloin se kuului lähes kokonaan Ilomantsiin, vain eteläisin kärki kuului Korpiselän kuntaan.


title: Viiksinselkä

text: Viiksinselän Venäjän puoliseen osaan laskee etelästä Volgajoki ja idästä Tolvajärven laskujoki Tolvajoki. Viiksinselän pinta on 145 metriä meren pinnan yläpuolella. Ostronsaari jakaa järven osiin, joita ovat muun muassa Melaselänjärvi, Mutalahdenselkä ja Kohtikankaanselkä Suomen puolella sekä Hiidenselkä Venäjän puolella. Viiksinselkä laskee Niemenjokea pitkin pohjoiseen Haapojärveen.


title: Viiksinselkä

text: Suomen puolella järven eteläpäässä on Mutalahden kylä ja pohjoispäässä Nehvonniemen kylä. Venäjän puoleiset rannat ovat nykyisin asumattomia, mutta Suomelle kuuluessaan järven etelärannikolla Korpiselän kunnan puolella oli Karalin ja Tšikin kylät sekä Ilomantsin puolella Melaselkä.


title: Mathias Weckelman

text: Mathias Weckelman (kuoli 1704 Asa, Ruotsi) oli ruotsalainen pappi ja lintutieteilijä.


title: Mathias Weckelman

text: Mathias Weckelmanin vanhemmat olivat talollinen Johan Mattsson ja Susanna Väckelsångista. Mathias kävi Växjön lukion 1686–1690 ja muutti opiskelemaan Turun Akatemiaan heinäkuussa 1690. Professori Petrus Hahnin ohjauksessa hän väitteli ensin 1694 ("pro exercitio"), ja sitten joutsenaiheisen "pro gradu"nsa 1697 ("Disputatio philosophica. De Cygno ejusque cantione"). Hänen pappisvihkimyksensä tapahtui Växjössä 1698 ja seuraavana vuonna hänet nimitettiin Asan pitäjän, nykyisin osa Växjötä, kappalaiseksi.


title: Mathias Weckelman

text: Weckelmanin puoliso oli Stenbergan kirkkoherran Nils Lacanderin tytär Kristina Nilsdotter Lacander.


title: Missile Command

text: Missile Command on Atarin heinäkuussa 1980 julkaisema kolikkopeli, jonka Sega lisensoi Euroopan julkaisua varten. Se on yksi tunnetuimmista Atarin 1980-luvun alkupuolen kolikkopeleistä.


title: Missile Command

text: Pelin ajatus on yksinkertainen. Pelaaja komentaa kolmea ilmatorjuntaohjuspatteria, jotka sijaitsevat ruudun laidoilla ja keskellä. Asemien välissä sijaitsee kuusi kaupunkia, joiden kimppuun ollaan hyökkäämässä ICBM-ydinohjuksilla (joista osa on MIRV-ohjuksia jotka ohjautuvat ilmassa usean kaupungin suuntaan). Näiden lisäksi pelialueella liikkuu vihollisen lentokoneita ja avaruusaluksia. Pelaajan tehtävänä on tuhota kaikki vihollisohjukset, ennen kuin ne osuvat kaupunkeihin tai ohjuspattereihin. Kussakin patterissa on rajallinen määrä ohjuksia, jotka palautuvat pelikierroksen jälkeen, mutta tuhottuja kaupunkeja ei saa takaisin ennen kuin tietyn pistemäärän ylittyessä. Peli loppuu, kun kaikki kaupungit ovat tuhoutuneet.


title: Missile Command

text: Peliä on pidetty yhtenä esimerkkinä kylmän sodan ja ydinsodan uhan vaikutuksista populaarikulttuuriin. Itse pelissä kaupunkeja ei ole nimetty, mutta suunnittelijoiden mukaan kaupungit kuvaavat Kalifornian kaupunkeja: Eureka, San Francisco, San Luis Obispo, Santa Barbara, Los Angeles ja San Diego. Atari 2600 -versiossa tarinassa kerrotaan Krytol-planeetan hyökkäyksestä Zardon-planeetalle. Hieman epätavallisesti pelin loppukuvassa nähdään teksti ”The End” eikä ”Game Over”.


title: Missile Command

text: Kolikkopelin lisäksi pelistä on tehty useita uudisversioita ja klooneja, niin Atarin pelikonsoleille kuin muillekin laitealustoille.


title: Missile Command

text: Bethesdan Fallout 4 -pelissä on myös Pip-Boyllä pelattava minipeliversio Missile Commandista nimellä Atomic Command. Siinä kaupunkien tilalla on kuuluisia maamerkkejä kuten Vapaudenpatsas, ja kolmen ohjuspatterin sijaan niitä on vain yksi.


title: Kiovan olympiastadion

text: Kiovan olympiastadion () on monikäyttöinen stadion Ukrainan pääkaupungin Kiovan keskustassa. Stadionilla pelattiin jalkapallon EM-kilpailujen 2012 loppuottelu. Stadionilla pelattiin myös vuoden 1980 olympialaisten jalkapallo-otteluita. Suomi kohtasi stadionilla Costa Rican ja Irakin.


title: Kiovan olympiastadion

text: Syyskuussa 2016 päätettiin, että vuonna 2018 stadionilla järjestetään Mestarien liigan loppuottelu.


title: Kanajärvi (Saarivaara)

text: Kanajärvi on pieni järvi Jänisjoen vesistössä Suomen ja Venäjän rajalla, pääasiassa Suomen puolella. Suomen puolinen osa kuuluu Joensuun kaupunkiin ja Venäjän puolinen osa Loimolan kuntaan. Ennen Suomen 1940-luvun alueluovutuksia järvi kuului kokonaan Korpiselän kuntaan ja sijaitsi sen länsiosassa. Järvi laskee eteläpäästään muutamien pikkujärvien kautta Lotinanjokeen. Kanajärven eteläpuolella on Saarivaaran kylä.


title: Esilääke

text: Esilääke taikka esilääkitys tarkoittaa yleensä sellaista lääkinnällistä toimenpidettä, joka yhdistyy edeltävästi johonkin tehtävään hoitotoimenpiteeseen kuten leikkausoperaatioon. Myös joihinkin tutkimustoimenpiteisiin saatetaan esilääkkeen antaminen liittää. Jotkin invasiiviset tutkinnalliset toimenpiteet (kuten esim. lannepisto eli lumbaalipunktio, sekä luuydinpunktio: sekä aspiraatiossa että luuydinbiopsiassa) saattavat pelottaa tutkittavaa erityisen paljon. Lasten kohdalla tällöin käytetäänkin yleensä nukutusta koko toimenpiteen ajaksi. Aiemmin ei näin olla menetelty. Nykyään pyritään kaikkea lasten tutkimuksiin ja hoitoihin liittyvää traumatisoitumista paljolti välttämään, sillä seuraamuksena saattaisi koitua psyykkisiä ongelmia traumojen seuraamuksena. Nämä voivat olla myöhemmin hankalasti hoidettavia.


title: Esilääke

text: Yksi tärkeimpiä esilääkinnällisiä hoitoindikaatioita on kipushokin ehkäisy. Sellainen saattaa liittyä esim. olkanivelen treponaatioon, eli sijoiltaan nivelkuopasta pois luiskahtaneen nivelen takaisin paikoilleen asettamiseen. Ilman minkäänlaista kivunlievitystä, on myös tajunnan menettäminen mahdollista tässä yhteydessä.


title: Esilääke

text: Tavanomaisin hoitokäytäntöihin liittyvä esimerkki lienee, jonkin sedatiivin eli rauhoitteen antaminen ennen lääkinnällistä leikkausta. Sedatiiveja voidaan antaa myös joitain kivulloisia hoito- taikka tutkimuksellisia toimenpiteitä edeltävästi, varsinkin mikäli potilas on kovin pelokas. Eräitä kaikkein yleisimpiä esilääkkeitä lienevät bentsodiatsepiinit, joita on pidetty verraten monikäyttöisinä, sekä kohtalaisen hyvin siedettynä. Ko. lääkkeellä ei ole todettu olevan yleensä vaarallisia sivuvaikutuksia normaalien hoitoannosten alueella sekä yksistään käytettyinä. Mm. aikaisempiin esilääkeaineisiin, kuten barbituraatteihin verraten, on bentsodiatsepiinien terapeuttinen leveys huomattavan paljon suurempi. Näitä saatetaan käyttää myös lihasrelaksantteina.


title: Esilääke

text: Joskus voidaan käyttää erillistä EMLA-puudutelaastaria. Se sisältää ihoa puuduttavia aineita, lidokaiinia sekä prilokaiinia. EMLA:a voidaan käyttää pistoskammoisille lapsille. EMLA-laastari asetetaan paikoilleen n. 1-2 tuntia ennen tehtävää injektiota. Kun puudute on alkanut vaikuttaa riittävässä määrin, voidaan laastari poistaa ja pistos antaa. Ihon on oltava ehjä, kun laastari kiinnitetään ja pistos tehdään laastarin peittäneelle kohdalle. Useimmiten kysymyksessä on joko rokotteen antaminen, taikka verikokeen ottaminen.


title: Esilääke

text:
Hammaslääkäri voi sivellä ennen varsinaista hoitotoimenpidettä, erillistä pintapuudutetta ienten alueelle. Pintapuudute saattaa olla pahalta maistuvaa. Tämä lienee sen ainoa varjopuoli, esim. vahingossa tapahtuvaa puutuneen alueen puremista lukuun ottamatta.
Tämä käytäntö voi edeltää esim. varsinaista puuduteaineen injektointia hampaanpoiston yhteydessä. Erityisen kipuherkät potilaat saattavat pyytää tätä myös hampaan paikkauksen, taikka hampaan hionnan yhteydessä.


title: Tokionlahti

text: Tokionlahti on vesialue Japanissa, Kantōn alueen eteläosassa. Se on suojaisa, etelään aukeava lahti joka jää kahden niemimaan, Bosonniemen ja Miuranniemen väliin. Lahden pinta-ala on sen etelärajan määritelmästä riippuen noin 900-1300 neliökilometriä. Tokion kaupunki on levittäytynyt lahdelle täyttömaan päälle, ja alueella on Rainbow Bridgen lisäksi useita muita siltoja ja tunneleita. Lahdella on useita keinotekoisia saaria, joita rakennettiin 1600-luvulta alkaen merilinnoituksia varten. Saaria on muutettu ostoskeskuksiksi ja matkailunähtävyyksiksi.


title: Reborn…

text: Reborn… on puolalaisen death metal -yhtye Damnationin ensimmäinen studioalbumi, joka on julkaistu vuonna 1995.


title: Izusaaret

text: Izusaaret on ovat Japanille kuuluva lähes kahdenkymmenen saaren ja luodon muodostama saariryhmä, joka levittäytyy noin 700 kilometrin matkalle Tokiosta etelään. Yhdeksän saarta on asuttuja, ja ne muodostavat hallinnollisesti kaksi kaupunkia ja kuusi kylää, jotka ovat osa Tokion prefektuuria.


title: Izusaaret

text: Suurin saarista, tuliperäinen Izu Ōshima (koordinaatit ), on 120 km päässä Tokiosta.


title: El Cid – kuninkaan soturi

text: El Cid – kuninkaan soturi ("El Cid") on Anthony Mannin ohjaama elokuva vuodelta 1961. Elokuvassa Charlton Heston näyttelee 1000-luvulla elänyttä El Cidiä. Elokuva oli ehdolla Oscar-palkinnon saajaksi parhaasta lavastuksesta, musiikista ja laulusta.


title: Rebel Souls

text: Rebel Souls on puolalaisen death metal -yhtye Damnationin toinen studioalbumi, joka on julkaistu vuonna 1996.


title: Akhnaton, auringosta syntynyt

text: Akhnaton, auringosta syntynyt on Mika Waltarin kirjoittama näytelmä vuodelta 1936. Se on tragedia, joka kertoo farao Akhnatonin, uskonpuhdistajan ja rakkauden ja rauhan julistajan tarinan. Näytelmän teema on ihanteellisuuden ja realismin kamppailu, mikä johtaa edellisen tappioon ja vie Egyptin valtakunnan tuhon partaalle. Sitä on pidetty tekstiltään kauniina mutta epätoiminnallisena ja rakenteeltaan jäykkänä, eikä sitä ole ensi-iltakauden jälkeen juuri esitetty.


title: Akhnaton, auringosta syntynyt

text: "Akhnaton, auringosta syntynyt" ennakoi Waltarin tunnetuinta romaania "Sinuhe egyptiläistä", sillä niissä on samoja teemoja, henkilöitä ja kohtauksiakin. Nykylukijan kannalta näytelmä onkin kiinnostava eräänlaisena "Sinuhen" kenraaliharjoituksena.


title: Akhnaton, auringosta syntynyt

text: Waltari kirjoitti näytelmän nopeasti kesällä 1936. Hän osallistui sillä kilpailuun, jonka Suomalaisen Kirjallisuuden Seura julisti Aleksis Kiven syntymän 100-vuotisjuhlan kunniaksi 1934. Näytelmä tuli kolmanneksi, mistä Waltari pettyi ja pyysi perusteita palkintolautakuntaan kuuluneelta J. V. Lehtoselta. Waltarin mukaan Lehtonen kertoi, että lautakunta oli epäillyt näytelmän kirjoittajaksi jotain ”vanhaa pitkäpartaista äijää, ehkä jotakuta teosofia” eikä halunnut antaa sille ensimmäistä palkintoa. Kilpailun voitti Akseli Tolan "Asaria" ja toiseksi tuli Arvi Pohjanpään "Jumalan käskynhaltija". Panu Rajalan mielestä Waltari tosin olisi ansainnut voiton, sillä ensimmäiseksi ja toiseksi valitut näytelmät olivat ”vielä mahdottomampia lukudraamoja”. Myös Suomen Kansallisteatterin historian kirjoittanut Rafael Koskimies ihmettelee sitä, ettei Waltarin näytelmä sijoittunut kuin kolmanneksi. Toisaalta hän toteaa myös, ettei ”mikään palkituista näytelmistä jäänyt pysyvästi teatterikirjallisuuteemme”.


title: Akhnaton, auringosta syntynyt

text: Suomalaisen Kirjallisuuden Seura on julkaissut näytelmän sekä erillispainoksena että yhteisjulkaisussa "Aleksis Kiven näytelmäkilpailussa palkitut draamat".


title: Akhnaton, auringosta syntynyt

text: Näytelmän henkilöillä on historiallinen tausta. Akhnatonin esikuvana on Egyptin farao Akhenaten, aikaisemmalta nimeltään Amenhotep IV, joka hallitsi vuosina 1353–1336 eaa. Akhnatonin puoliso oli Nefertiti, näytelmässä Nefritite, jota esittävä patsas on taidehistorian tunnetuimpia. Siinä Nefertite on kuvattu kauniiksi, mutta samalla ankaraksi ja etäiseksi. Akhenatenin äiti Teje, Nefertiten isä Eje ja sotapäällikkö Heb eli Horemheb ovat niin ikään historiallisia henkilöitä. Ejestä tuli farao Akhenatenin pojan Tutankhamonin kuoltua nuorena, ja hänen jälkeensä valtaan tuli Horemheb.


title: Akhnaton, auringosta syntynyt

text: Akhnaton palvoo luontoa ja auringonjumalaa Atonia ja vaatii sitä myös alamaisiltaan. Hän toteuttaa suuren uskonnollisen uudistuksen tarkoituksenaan tehdä Atonista Egyptin ainoa jumala. Siksi hän siirtää hovinsa pois Thebasta, joka on Egyptin pääkaupunki ja Amonin palvonnan keskuspaikka. Akhnaton on itsevaltias, joka puolustaa kiihkeästi valtaansa ja vaatii täydellistä alamaisuutta ja totuutta. Toisaalta hän on myös lempeä ja myöntyväinen. Hän armahtaa häntä vastaan murhayrityksen tehneet, ja lopussa hän alistuu nöyrästi kuolemaansa.


title: Akhnaton, auringosta syntynyt

text: Akhnatonin puoliso Nefritite antaa hyvyydessään ja uskollisessa rakkaudessaan voimaa miehelleen. Hän on uskollinen faraon idealismille ja melkein valmis seuraamaan häntä kuolemaan asti. Akhnatonin äiti Teje on vahva luonne, jolla on voimakas, lähes sairaalloinen vaikutus nuoreen heikkoon Akhnatoniin ja joka yrittää musertaa nuoren miniänsä Nefrititen. Hän tosiasiassa hallitsi valtakuntaa ennen Akhnatonia, vaikka muodollisesti hallitsija olikin hänen puolisonsa. Heb on alkujaan köyhä nuorukainen, jonka Akhnaton ottaa suojelukseensa ja nostaa sotavoimien komentajaksi. Hän on Akhnatonin ystävä ja luotettu, mutta joutuu lopulta nousemaan tätä vastaan.


title: Akhnaton, auringosta syntynyt

text: Prologissa kruununprinssi Amenhotep on lähtenyt yöllä palatsistaan kävelylle Theban portin ulkopuolelle. Hän tapaa siellä Hebin ja esittelee uuden oppinsa: hän ei usko rohkeuteen, valtaan eikä rikkauteen vaan tahtoo elää totuudessa. Hänen uusi jumalansa on nousevan auringon säteissä esiintyvä Aton. Heb kyseenalaistaa totuuden käsitteen. Hovin saattojoukko tulee Amenhotepin luokse ja vie hänet kruunattavaksi, sillä vanha farao on kuollut. Amenhotep käskee Hebin mukaansa.


title: Akhnaton, auringosta syntynyt

text: Ensimmäisessä näytöksessä on Amenhotepin kahdeksas hallitusvuosi. Hovimiehet kertovat hänen hulluudestaan ja merkillisistä uudistuksista: Amonille ei enää tarvitse uhrata ja uusi, luonnonmukainen taide on otettu käyttöön palatseissa ja temppeleissä. Farao on heikko, mutta Hebistä on tullut sotapäällikkö ja hän turvaa valtakunnan rauhan. Amenhotep luopuu nimestään ja julistautuu Akhnatoniksi, Atonin suosikiksi, joka vapauttaa kaikki kansat ja tukee heikkoja väkeviä vastaan. Hän päättää perustaa uuden, Atonille omistetun kaupungin, sillä hänen arvovaltansa Thebassa on pahoin kärsinyt.


title: Akhnaton, auringosta syntynyt

text: Toinen näytös tapahtuu Akhnatonin uudessa pääkaupungissa hänen 12. hallitusvuonnaan. Uuden tyylin taiteilija Bek tekee Akhnatonista luonnonmukaista muotokuvaa. Akhnatonin vallankumouksellinen politiikka uhkaa koko valtakunnan olemassaoloa. Farao suostuu kaikkiin reunamaiden hallitsijoiden pyyntöihin – hän antaa esimerkiksi tyttärensä kyselemättä vaimoksi Babylonian kuninkaalle –, ja rajanaapurit arvelevat Egyptin mahdin heikenneen ja käyvät levottomiksi. Akhnaton käskee kuitenkin vetää sotilaat pois raja-alueelta. Sillä aikaa Heb yrittää Ejen kanssa vahvistaa valtakuntaa sotilaallisesti, salaa Akhnatonilta.


title: Akhnaton, auringosta syntynyt

text: Kolmannessa näytöksessä Akhnatonia vastaan tehdään murhayritys, mikä tosin tapahtuu näyttämön ulkopuolella ja tulee esiin vain sanantuojien repliikeistä. On hänen 16. hallitusvuotensa. Akhnaton järkyttyy tajutessaan, että kaikki eivät rakastakaan häntä ja Atonia. Hän armahtaa murhayrityksen tekijät, mutta nämä vannovat kidutuksenkin uhalla Amonin nimeen ja lopulta heittäytyvät sotilaiden keihäisiin saadakseen kunniallisen kuoleman. Thebasta tulee viesti, että Teje on kuollut myrkkyyn. Akhnaton vimmastuu äitinsä murhasta ja käskee kaataa kaikki Amonin kuvat ja tuhota hänen temppelinsä. Lisäksi kuningas Aziru ja heettiläiset ovat hyökänneet Egyptille kuuluvaan Simyran kaupunkiin ja polttaneet sen. Akhnaton ei kuitenkaan suostu käymään sotaa.


title: Akhnaton, auringosta syntynyt

text: Neljäs näytös tapahtuu Akhnatonin 18. hallitusvuonna. Valtakunta on taloudellisen, sotilaallisen ja moraalisen romahduksen partaalla, ja sekä omat kansalaiset että viholliset pilkkaavat Atonia. Akhnatonin poika kertoo hänelle, että maassa on nälänhätä, mutta Akhnaton kieltäytyy näkemästä totuutta ja jatkaa oppinsa julistusta. Viidennessä näytöksessä Eje ja Heb yrittävät väkivalloin palauttaa Egyptin sotilaallisen voiman, ja houraileva Akhnaton on saatava pois tieltä. Vaikka hän on tarkoittanut hyvää, kaikki kääntyvät häntä vastaan. Heb saa Akhnatonin tekemään itsemurhan, ja Ejestä tulee tosiasiallinen hallitsija. Eje kiroaa faraon muiston, mutta Nefritite uskoo miehensä elävän ikuisesti auringossa.


title: Akhnaton, auringosta syntynyt

text: Waltari kiinnostui Egyptistä jo varhain ja kirjoitti aiheesta muutamia runoja ja kauhunovelleja, mutta "Akhnaton, auringosta syntynyt" on hänen ensimmäinen laaja egyptiläisaiheinen teoksensa. Jo vuonna 1928 hän suomensi "Nuoreen Voimaan" ”Akhnatonin aurinkohymnin”, ja yliopistossa hän kirjoitti professori Rafael Karstenille harjoitusaineen Akhnatonin uskonnosta. Näytelmän esityönä oli farao Akhnatonista kertova laaja artikkeli ”Maailmanhistorian uneksijakuningas”, joka ilmestyi "Maaseudun Tulevaisuudessa" vuonna 1935.


title: Akhnaton, auringosta syntynyt

text: Waltari on itse muistelmissaan yhdistänyt näytelmänsä 1930-luvun aatevirtauksiin, mitä Rajala pitää hieman yllättävänä. Maaria Koskiluoman mukaan Akhnaton edustaa rauhan, rakkauden ja yksijumalaisuuden aatteita, joihin yhteiskunta on ollut valmis vasta puolitoista tuhatta vuotta myöhemmin, ja Juri Nummelin nimittää Akhnatonia 1900-luvulle tyypilliseksi idealistiksi. Markku Envall on pitänyt näytelmää yksitasoisen idealistisena, mutta Rajalan mukaan se rakentuu Akhnatonin idealismin ja ympäristön realismin vastakohdalle. Idealismi kuitenkin aiheuttaa vain tuhoa ja häviää. Akhnatonin politiikka vie valtakunnan kohti tuhoa, joten hänen on kuoltava ja sotilasjohto kaappaa vallan käsiinsä.


title: Akhnaton, auringosta syntynyt

text: Kun näytelmässä keskitytään Egyptin rajoilla tapahtuviin kahakoihin ja kasvavaan sodan uhkaan, Rajala rinnastaa sen 1930-luvun Suomen ja Neuvostoliiton välisiin suhteisiin. Nummelinin mielestä Akhnatonin ajatukset, kuten uskonnon vastaisuus ja ajatus tasa-arviosta, tuovat mieleen sosialismin ja toisaalta myös Neuvostoliiton, jossa nämä ajatukset eivät toteutuneet. Näytelmässä on nähty myös viittauksia kristinuskoon. Akhnaton rinnastetaan näytelmässä Jeesukseen, sillä hän uskoo olevansa jumalansa Atonin poika ja määrätty jo ennalta kärsimään ja kuolemaan. Kristus-hahmolta hän vaikuttaa varsinkin kohtauksessa, jossa hän armahtaa häntä vastaan murhayrityksen tehneet. Hän on lempeä ja myöntyvä ja alistuu kuolemaansa kuin karitsa.


title: Akhnaton, auringosta syntynyt

text: Näytelmässä kiinnitetään paljon huomiota uuteen taidekäsitykseen, missä Waltari tuo esiin omat ajatuksensa kuvataiteesta.


title: Akhnaton, auringosta syntynyt

text: "Akhnaton, auringosta syntynyt" -näytelmää on pidetty "Sinuhe egyptiläisen" esityönä tai kenraaliharjoituksena. Näytelmässä on paljon samoja henkilöitä kuin "Sinuhe egyptiläisessä": Akhnaton (romaanissa Ekhnaton), hänen perheensä ja Heb (kirjassa Horemheb). Näytelmässä esiintyy taiteilija Bek, jota vastaava hahmo on romaanissa nimeltään Totmes. Romaanin Sinuhea tai Kaptahia vastaavaa henkilöä näytelmässä ei kuitenkaan ole, eikä myöskään sellaisia naishahmoja kuin Nefernefernefer tai Merit. Romaaniin verrattuna näytelmästä puuttuu myös huumori ja erotiikka. Näytelmässä on kuitenkin sama aatteellinen runko vastakohtineen, joka näkyy myös "Sinuhessa". Monet romaanin teemat esiintyvät näytelmässä lähes sellaisenaan, ja kummankin lopussa vallitsee samanlainen ristiriita: faraon muistoa ja ajatuksia pidetään vaalimisen arvoisina, vaikka hän syöksi valtakunnan tuhoon.


title: Akhnaton, auringosta syntynyt

text: Näytelmän kantaesitys oli Kansallisteatterissa 19. lokakuuta 1938 Wilho Ilmarin ohjauksena. Pääosaa esitti Joel Rinne, Ejeä Teuvo Puro ja Nefrititeä Kaisu Leppänen. Näytelmä esitettiin kymmenen kertaa. Aikalaiskritiikki piti näytelmää kauniina ja syvähenkisenä, ja Lauri Viljanen kirjoitti siitä "Helsingin Sanomiin" hyvin myönteisen arvostelun, jossa hän kiitti sekä tekstiä että ohjausta ja Matti Warénin lavastusta. Toisaalta tekstiä myös moitittiin liiallisesta teatterinomaisuudesta, ja näyttelijöillä oli ongelmia sen sisäistämisessä. Eino Kaliman mukaan näytelmä sai ensi-illassa hyvän vastaanoton, ja Rafael Koskimies piti ohjaajantyön ja lavastuksen muodostama kokonaisuutta ”esteettisesti vaikuttavana”.


title: Akhnaton, auringosta syntynyt

text: Myöhemmin näytelmää ei ole paljoa esitetty. Joel Rinne esitti Akhnatonin monologin maailman teatteripäivänä Pariisissa 1962, ja vuonna 1968 näytelmästä tehtiin lyhennetty sovitus Seinäjoen kaupunginteatterissa nimellä "Sinuhen farao" Kari Selinheimon ohjaamana. Lisäksi näytelmää on esitetty Aleksanterin teatterissa vuonna 1999, jolloin sen ohjasi Sina Kujansuu. Rooleissa olivat muun muassa Hannu Huuska, Seela Sella, Kalle Juurela ja Jarmo Mäkinen.


title: Akhnaton, auringosta syntynyt

text: Sekä Koskiluoma että Rajala ovat kiittäneet näytelmän kieltä. Koskiluoman mielestä kielessä on ”lyyristä kauneutta”, joka viehättää lukijaa, ja Rajalan mukaan kieli on kaunista ja kirkasta. Akhnatonin prologia Koskiluoma pitää lähes mestarillisena: ”Se piirtää nopeasti sen valtakunnan koko kuvan, jonka hallitsijan problematiikkaa näytelmä sitten asettuu kuvaamaan.” Rajalan mukaan prologissa on elokuvan visuaalista tehoa, ja se on kenties vaikuttavin osa näytelmää.


title: Akhnaton, auringosta syntynyt

text: Rajalan mukaan näytelmän rakenne on staattinen, ja toimintaa on vähän. Monet tärkeät tapahtumat tulevat esille vain repliikeissä. Waltari nimitti itsekin näytelmää muistelmissaan lukudraamaksi. Tapahtumia tarkastellaan enimmäkseen palatsista käsin ja faraon kannalta, joten näkökulma jää kapeaksi ja yksitoikkoiseksi. Koska Atonin opin tuho on ilmiselvä jo näytelmän alussa, siihen ei synny todellista jännitettä vastavoimien välille. Akhnatonin ja Hebin keskusteluissa on ristiriidan aineksia, mutta ne eivät kehity toiminnallisiksi vaan jäävät repliikkien tasolle. Koskiluoman mielestä "Akhnaton, auringosta syntynyt" ja "Paracelsus Baselissa" ovat Waltarin näytelmistä dramaturgisesti kestävimpiä ja mielenkiintoisimpia, vaikka niissä onkin rakenteellisesti suuria ongelmia.


title: Akhnaton, auringosta syntynyt

text: Henkilökuvauksesta Rajala on sanonut, että henkilöt ovat ”litteitä aatteittensa ja asenteittensa äänitorvia”. Koskiluoma pitää Hebin henkilökuvaa näytelmässä ainoana, joka on elävä ja kiinnostava. Esimerkiksi Nefrititen henkilökuvan heikkous on se, että hänessä ei tapahdu näytelmän aikana minkäänlaista muutosta tai kehitystä. Nummelinin mukaan farao Akhnaton kuvataan toisaalta ihailevasti, toisaalta tuomitsevasti, välillä lähes typeryksenä, joka ei välitä ollenkaan valtakuntansa tapahtumista. Waltari on itse sanonut Akhnatonista: ”En voi kuvitella että ihminen voitaisiin tuomita elämään elämänsä mielettömämmin.”


title: Akhnaton, auringosta syntynyt

text: Waltari piti itse näytelmästä paljon, omien sanojensa mukaan enemmän kuin mistään, mitä hän oli kirjoittanut. Toisaalta hän on luonnehtinut näytelmäänsä suorasukaisesti ”idealismin läpipieraisemaksi”.


title: Nostalgia (täsmennyssivu)

text: Nostalgia voi tarkoittaa seuraavia asioita:


title: Rainbow Bridge

text: Rainbow Bridge (, "Reinbō Burijji") eli Sateenkaarisilta on riippusilta Tokiossa. Se valmistui vuonna 1993. Silta on kaikkiaan 798 m pitkä, sen pisin jänneväli on 570 m ja pylväät 127 m korkeat. Sillan pylväät ovat valkoiset, mutta ne hohtavat yöllä värillisten lamppujen valoissa. Lamppujen käyttämä energia varastoidaan päivän aikana aurinkopaneeleilla.


title: Rainbow Bridge

text: Siltaa pitkin kulkee kaksi autotietä, Yurikamome-pikaraitiotie ja kaksi kävelytietä, joita voi käyttää valoisana aikana.


title: Edo-klaani

text:
Edo-klaani oli japanilainen suku, joka vaikutti 1100-luvun loppupuolelta asti nykyisen Tokion lähiseuduilla. Klaani oli
Taira-klaanin vähäinen sivuhaara, mutta se tunnetaan sen kylän perustamisesta, josta myöhemmin kehittyi Tokio. Edo Shigenaga asettui asumaan kohtaan jossa Sumidajoki laskee Tokionlahteen, ja asutuksen nimeksi tul Edo, joka tarkoittaa jokisuuta.


title: Taman alue

text: Taman alue () on Tokion metropolin läntinen osa. Se sijaitsee sisämaassa Tokion keskusta-alueen eli 23 erillisalueen länsipuolella. Taman alueella on noin 4 200 000 asukasta (vuonna 2017) ja sen pinta-ala on 1 160,06 neliökilometriä.


title: Taman alue

text:
Taman alueella on yhteensä 30 kuntaa, joista 26 on kaupunkeja. Loput neljä kuntaa kuuluvat Nishitaman piirikuntaan. Niistä Mizuho, Hinode ja Okutama ovat maaseutukaupunkeja ja Hinohara on kylä. Aiemmin alueella sijaitsivat myös Kitataman ja Minamitaman piirikunnat, jotka lakkautettiin, kun niihin kuuluneille kunnille myönnettiin kaupunkioikeudet.
Alue ja siellä sijaitseva Taman kaupunki ovat saaneet nimensä Tamajoelta, joka virtaa Taman alueen etelärajalla. Nimen alkuperälle on useita selityksiä, joista vakuuttavimman mukaan se olisi juontunut joen yläjuoksulla Yamanashin prefektuurissa sijaitsevan Tanbayaman alueen nimestä.


title: Edvard Sirkkunen

text: Edvard Sirkkunen () oli suomalainen jääkärivänrikki. Hän oli sotilaskoulutuksensa Saksassa saanut jääkäri. Tulikasteensa hän sai Saksan itärintamalla Misse-joella vuonna 1916. Myöhemmin hän osallistui Suomen sisällissotaan muun muassa esikuntavääpelinä Valkoisen armeijan jääkärijoukoissa.


title: Edvard Sirkkunen

text: Hänen vanhempansa olivat torppari Malakias Sirkkunen ja Leena-Stiina Munne. Hänet vihittiin avioliittoon vuonna 1919 Vera Angeliga Tobbejin kanssa. Hän kävi kansakoulun ja Vaasan kauppakoulun.


title: Edvard Sirkkunen

text: Sirkkunen työskenteli konttoristina ennen liittymistään vapaaehtoisena Saksassa sotilaskoulutusta antavaan jääkäripataljoona 27:n 2. komppaniaan 10. joulukuuta 1915. Hän otti osaa taisteluihin ensimmäisessä maailmansodassa Saksan itärintamalla Misse-joella, Riianlahdella ja Aa-joella.


title: Edvard Sirkkunen

text: Sirkkunen saapui Suomeen (Vaasaan) jääkäreiden pääjoukon mukana varavääpeliksi ylennettynä 25. helmikuuta 1918. Hänet komennettiin Suomen sisällissotaan aluksi 3. Jääkärirykmentin 7. jääkäripataljoonan 2. komppaniaan, josta hänet siirrettiin pataljoonan esikuntavääpeliksi 29. maaliskuuta 1918 ja joukkueenjohtajaksi 3. komppaniaan 12. huhtikuuta 1918alkaen. Hän osallistui sisällissodan taisteluihin Tampereella, Aittolahdessa, Lyykylässä, Mannikkalassa ja Talissa.


title: Edvard Sirkkunen

text: Sirkkunen jäi sisällissodan jälkeen palvelukseen 3. Jääkärirykmenttiin, josta muodostettiin myöhemmin aluksi Savon jääkärirykmentti 3 ja sitten Uudenmaan rykmentti. Rykmentissä hän toimi nuorempana upseerina ja adjutanttina II pataljoonassa. Hän erosi armeijasta 31. maaliskuuta 1920 ja työskenteli sen jälkeen kirjanpitäjänä Lahden saha oy:ssä 30. syyskuuta 1922 saakka, jonka jälkeen hän harjoitti omaa puutavaraliikettä vuoden 1923 loppuun saakka. Myöhemmin hän työskenteli eri puutavaraliikkeiden palveluksessa ja itsellisenä yrittäjänä. Siviilitoimiensa ohella hän toimi myös suojeluskuntajärjestössä Lahdessa ja Helsingissä, joista hän Lahdessa toimi vuosina 1921-1924 suojeluskunnan komppanianpäällikkönä. Hänet on haudattu Malmin haurausmaahan.


title: Phil Boggs

text: Philip George "Phil" Boggs (29. joulukuuta 1949 Akron, Ohio – 2. heinäkuuta 1990 Miami, Florida) oli yhdysvaltalainen uimahyppääjä. Hän kilpaili vuoden 1976 kesäolympialaisissa Montrealissa ja voitti kultamitalin miesten kolmen metrin ponnahduslaudassa. Hän on myös ainoa ponnahduslaudan maailmanmestaruuden kolmesti (1973, 1975, 1978) voittanut mies.


title: Phil Boggs

text: Boggs sai Pan-Amerikan kisoissa ponnahduslaudassa kaksi hopeamitalia (1975, 1979) ja kerroshypyissä yhden pronssimitalin (1979). Hän oli myös moninkertainen AAU-mestari ja voitti NCAA-mestaruuden 1971. Boggs otettiin International Swimming Hall of Fameen vuonna 1985.


title: Phil Boggs

text: Boggs valmistui Florida State Universitysta vuonna 1971 ja liittyi Yhdysvaltain ilmavoimiin; hän oli olympiakullan saadessaan kapteeni. Hän palveli vuoteen 1976 ja opiskeli sitten Michiganin yliopiston lakikoulussa. Hän valmistui vuonna 1979 ja toimi Greenberg Trauigin palveluksessa. Hän meni naimisiin uimari Jodi Fordin kanssa. Kun Boggs oli 39-vuotias, hänellä todettiin imusolmukesyöpä, ja hän kuoli kotonaan seitsemän kuukautta sairastettuaan.


title: Paini kesäolympialaisissa 1952 – vapaapainin 73 kg

text: Vapaapainin sarjaan 73 kg osallistui 20 painijaa, jokaisen edustaessa eri maata. Kilpailut käytiin 20.-23. heinäkuuta.


text: Leclercin ja Scottin ottelun tulos on toisissa lähteissä, mm. virallisessa raportissa toisin päin, mutta tällöin Leclerc olisi pudonnut jo 2.kierroksen jälkeen.


title: Thomas Gompf

text: Thomas Eugen ("Tom") Gompf (s. 17. maaliskuuta 1939 Dayton, Ohio) on entinen yhdysvaltalainen uimahyppääjä, joka sai pronssimitalin kymmenen metrin kerroshypyissä vuoden 1964 kesäolympialaisissa Tokiossa. Hän voitti myös muun muassa AAU-mestaruuksia.


title: Thomas Gompf

text: Kilpauransa jälkeen Gompf on toiminut muun muassa valmentajana Miamin yliopistolla ja vuonna 1972 tuomarina olympialaisissa. Vuosina 1976 ja 1984 hän oli Yhdysvaltain olympiajoukkueen valmentaja/johtaja. Vuosina 1977–2000 hän kuului jäsenenä Yhdysvaltain olympiakomitean toimeenpanevaan johtokuntaan.


title: Thomas Gompf

text: Gompf opiskeli Ohion valtionyliopistossa, toimi luutnanttina maansa ilmavoimissa ja oli myöhemmin National Airlinesin lentäjä. Hän on kuulunut International Swimming Hall of Fameen vuodesta 2002.


title: Karl Sjöström

text: Karl Ilmari Sjöström () oli suomalainen jääkärimajuri. Hän oli sotilaskoulutuksensa Saksassa saanut jääkäri. Tulikasteensa hän sai Saksan itärintamalla Misse-joella vuonna 1916. Myöhemmin hän osallistui Suomen sisällissotaan komppanianpäällikkönä Valkoisen armeijan jääkärijoukoissa. Hän osallistui vielä talvisotaankin rintamajoukoissa.


title: Karl Sjöström

text: Sjöströmin vanhemmat olivat liikemies ja tehtailija Karl Alarik Sjöström ja Aleksandra Vilander. Hänet vihittiin avioliittoon vuonna 1918 Taimi Forssin kanssa. Hän kävi neljä luokkaa Mikkelin lyseota ja Kuopion kauppakoulun.


title: Karl Sjöström

text: Sjöström työskenteli vuosina 1910-1915 prokuristina Asfaltti oy Lemminkäisessä Helsingissä ennen liittymistään yhtenä ensimmäisten vapaaehtoisten joukossa Saksassa sotilaskoulutusta antavalle Pfadfinder-kurssille, joka järjestettiin Pohjois-Saksassa sijaitsevalla Lockstedter Lagerin harjoitusalueella. Leirille hän ilmoittautui 11. maaliskuuta 1915 ja sijoitettiin sen 1. komppaniaan. Myöhemmin hänet siirrettiin Jääkäripataljoona 27:n perustamisen jälkeen sen 1. komppaniaan. Hän osallistui taisteluihin ensimmäisessä maailmansodassa Saksan itärintamalla Misse-joella ja Riianlahdella, josta hänet siirrettiin pataljoonan täydennysjoukkoon 30. syyskuuta 1916 ja palautettiin takaisin pataljoonaan sen rintamalta paluun jälkeen ja sijoitettiin 3. komppaniaan 7. elokuuta 1917.


title: Karl Sjöström

text: Sjöström saapui Suomeen jääkärien pääjoukon mukana yliluutnantiksi ylennettynä 25. helmikuuta 1918 ja sijoitettiin Suomen Valkoiseen armeijaan Sjöström saapui Suomeen (Vaasaan) jääkäreiden pääjoukon mukana yliluutnantiksi ylennettynä 25. helmikuuta 1918. Hänet komennettiin Suomen sisällissotaan komppanianpäälliköksi aluksi 2. Krenatöörirykmentin I Jyväskylän pataljoonan 1. komppaniassa ja myöhemmin konekiväärikomppaniassa. Jyväskylän pataljoonan komentajaksi hänet nimitettiin 26. maaliskuuta 1918. Hän osallistui sisällissodan taisteluihin Mannisessa, Kuljussa, Sääksjärvellä, Tampereella ja Vesilahden Mantereen kylässä ja osallistui pataljoonan etenemiseen sen komentajana Kangasalta Pälkäneen, Aitoon, Puutikkalan ja Lammin kautta Koskelle.


title: Karl Sjöström

text: Sjöström toimi vapaussodan jälkeen komppanianpäällikkönä 2. Krenatöörirykmentin 1. komppaniassa, josta hänet komennettiin 26. kesäkuuta 1918 alkaen Valtiorikosoikeuden sotilasjäseneksi ja siirrettiin sen myötä Suomen valkoiseen kaartiin 17. heinäkuuta 1918 alkaen. Valkoisessa kaartissa hänet sijoitettiin aluksi 9. komppanian 23. heinäkuuta 1918 alkaen, josta hänet siirrettiin myöhemmin 7. komppanian päälliköksi. Seuraavan vuoden maaliskuun puolivälissä hänet komennettiin paikallispäälliköksi Hausjärven suojeluskuntaan. Armeijasta Sjöström erosi 20. toukokuuta 1919 ja toimi sen jälkeen Hausjärven suojeluskunnan paikallispäällikkönä 1. kesäkuuta 1919 saakka, jolloin hänet nimitettiin Jyväskylän suojeluskuntapiirin I alueen päälliköksi. Suojeluskunnista hän erosi 30. elokuuta 1922 ja työskenteli sen jälkeen Kymin lauttausyhdistyksen lauttauspäällikön apulaisena Jyväskylässä ja vuodesta 1925 alkaen Kotkassa.


title: Karl Sjöström

text: Sjöström osallistui talvisotaan kuormastopäällikkönä Jalkaväkirykmentti 6:ssa ja osallistui taisteluihin Pasurissa, Salmenkaidassa ja Kaskiselässä. Jatkosodan aikana hän työskenteli Mäntyharjun-Kymijoen uittopiirin päällikkönä sekä Kymin uittoyhdistyksen uittopäällikkönä ja kassantarkastajana aina vuoteen 1954 saakka. Hänet on haudattu Heinolaan.


title: George Gaidzik

text: George William Gaidzik (22. helmikuuta 1885 Chicago – 25. elokuuta 1938 Michiganjärvi) oli yhdysvaltalainen uimahyppääjä. Hänen vanhempansa olivat puolalaisia maahanmuuttajia. Hän ylsi vuoden 1908 kesäolympialaisissa jaetulle pronssille ponnahduslaudassa ja kilpaili myös kerroshypyissä, mutta jäi mitaleitta sijoittuen viidenneksi. Gaidzik osallistui vielä vuoden 1912 kesäolympialaisiin kaikissa kolmessa uimahyppylajissa saamatta kuitenkaan yhtään mitalia.


title: George Gaidzik

text: Gaidzik myös voitti AAU-mestaruuksia. Hän ja hänen 15-vuotias poikansa kuolivat äkillisen myrskyn kaadettua heidän veneensä Michiganjärvellä.


title: Richard Johansson

text: Carl Richard Johansson (18. kesäkuuta 1882 Gävle – 24. heinäkuuta 1952 Gävle) oli ruotsalainen taitoluistelija. Hän kilpaili vuoden 1908 kesäolympialaisissa Lontoossa ja sai miesten yksinluistelussa hopeaa. Pariluistelussa hän sai vuoden 1909 maailmanmestaruuskilpailuissa pronssia Gertrud Strömin kanssa.


title: George Breen

text: George Thomas Breen (s. 19. heinäkuuta 1935 Buffalo, New York) on entinen yhdysvaltalainen uimari. Hän sai vuosien 1956 ja 1960 kesäolympialaisissa yhteensä yhden hopeamitalin ja kolme pronssia. Hän voitti myös 22 AAU-mestaruutta ja teki kuusi maailmanennätystä. Vuoden 1956 olympialaisissa hän paransi 1 500 metrin vapaauinnin maailmanennätystä kolmellatoista sekunnilla; lopulta hän kuitenkin sijoittui kilpailussa kolmanneksi.


title: George Breen

text: Breen aloitti vakavan uintiharrastuksen vasta 17-vuotiaana. Hän opiskeli Cortland Statessa ja täydensi opintojaan Indianassa. Myöhemmin hänestä tuli Pennsylvanian yliopiston uinnin päävalmentaja. Hänet otettiin International Swimming Hall of Fameen vuonna 1975.


title: Hey Tonight

text: Hey Tonight on Creedence Clearwater Revival -yhtyeen vuonna 1970 ilmestyneelle "Pendulum"-albumille sisältyvä suoraviivainen rock-kappale. Tammikuussa 1971 se ilmestyi myös singlenä yhdessä kappaleen ”Have You Ever Seen the Rain?” kanssa, ja nousi muun muassa listaykköseksi Länsi-Saksassa.


title: Hey Tonight

text: Kun yhtyeen laulaja-kitaristi John Fogerty kirjoitti kappaleen, hänen veljensä Tom Fogerty oli lähdössä yhtyeestä. Kappaleen on katsottu olevan Johnin uskomus siihen, että jatkossa asiat sujuisivat hetkellisistä vastoinkäymisistä huolimatta. Tom jätti yhtyeen lopulta tammikuussa 1971 – samassa kuussa, jolloin single ilmestyi.


title: Hey Tonight

text:
A-puoli
B-puoli


title: James Bradford

text: James Edward ”Jim” Bradford (1. marraskuuta 1928 Washington DC – 13. syyskuuta 2013 Silver Spring, Maryland) oli yhdysvaltalainen painonnostaja ja olympiamitalisti.


title: James Bradford

text: Bradford saavutti Helsingissä 1952 olympiahopeaa yli 90 kg:n sarjassa. Uudemman kerran hän kilpaili olympiatasolla Roomassa 1960, jossa hän myös sai hopeaa.


title: James Bradford

text: Bradford voitti AAU-tittelit vuosina 1960 ja 1961. Hän saavutti lisäksi neljä hopeamitalia MM-kilpailuissa – vuonna 1951 hän jäi toiseksi John Davisille, vuonna 1954 Norbert Schemanskylle, vuonna 1955 Paul Andersonille ja vuonna 1959 Juri Vlasoville. Vlasov voitti Bradfordin myös vuoden 1960 kesäolympialaisissa.


title: Student Peace Prize

text: Student Peace Prize on norjalainen rauhanpalkinto, joka myönnetään joka toinen vuosi opiskelijalle tai opiskelijajärjestölle joka on tehnyt merkittävää työtä rauhan edistämiseksi tai vaikuttanut ihmisoikeuksien edistämiseen. Palkinto annetaan kaikkien norjalaisten opiskelijoiden nimissä ja toimintaa johtaa Student Peace Prize -sihteeristö Trondheimissä, joka valitsee kansallisen nimityskomitean. Komiteaan kuuluu edustajia yliopistoista ja korkeakouluista ympäri Norjaa sekä myös itsenäinen Peace Prize -komitea joka myöntää palkinnon. Palkintotilaisuus pidetään International Student Festivalin aikaan Trondheimissä.


title: Student Peace Prize

text: Vuodesta 2010 lähtien Peace Prize -komitea koostuu yhdeksästä jäsenestä, joista neljä tulevat Norjan kansallisesta opiskelijaliitosta (NSO) sekä yksi opiskelijoiden ja akateemikkojen kansainvälisen avun rahastosta (SAIH). Loput neljä ovat asiantuntijajäseniä, jotka eivät ole opiskelijoita.


title: Student Peace Prize

text: Vuoden 2011 komitean jäseniä ovat muun muassa Nobelin rauhanpalkintokomitean entinen puheenjohtaja, Ole Danbolt Mjøs, Norjan entinen kauppaministeri ja tämän hetkinen Norjan Punaisen Ristin pääsihteeri, Børge Brende sekä Gro Holm, toimittaja Norjan Yleisradiosta (NRK).


title: Student Peace Prize

text: Entisten komiteajäsenten joukkoon kuuluvat esimerkiksi entinen pääministeri ja Oslo Center for Peace and Human Rightsin johtaja Kjell Magne Bondevik, Norwegian Institute of International Affairsin johtaja Jan Egeland, International Peace Research Institute Oslon (PRIO) entinen johtaja Stein Tønnesson sekä Norjan entinen ulkoministeri ja Norjan Punaisen Ristin puheenjohtaja, Thorvald Stoltenberg.


title: Student Peace Prize

text: Ehdokkuusneuvosto hyväksyy ehdotuksia kaikilta kiinnostuneilta osapuolilta. Ehdokkaiden täytyy olla joko opiskelijoita tai opiskelijajärjestö. Ehdokkuusneuvosto koostuu norjalaisista yliopisto- ja korkeakouluopiskelijoista.


title: Student Peace Prize

text: Vuodesta 2009 lähtien palkinnon vastaanottaja saa 50 000 Norjan kruunua (noin 5000 euroa) ja hänet kutsutaan palkintoseremoniaan Trondheimiin International Student Festivalin aikaan. Palkinnon saaja tai valittu edustaja lähtee tämän jälkeen tutustumaan norjalaisiin kaupunkeihin, mikä antaa mahdollisuuden tavata humanitaarisia järjestöjä ja eturivin poliitikkoja.


title: Prince Rupertin rautatieasema

text: Prince Rupertin rautatieasema on rautatieliikennepaikka Prince Rupertin kaupungissa, Brittiläisen Kolumbian provinssissa Kanadassa. Nykyinen asema sijaitsee lähellä BC Ferries- ja Alaska Marine Highway -lauttayhtiöiden satamia. Nykyisin ainoa juna asemalta on Via Railin Skeena, joka kulkee Prince Georgen kaupungin kautta Albertassa sijaitsevaan Jasperiin.


title: Prince Rupertin rautatieasema

text: Charles Melville Hays, Grand Trunk Pacific Railwayn johtaja päätti rakennuttaa kaupunkiin rautatien. Siellä sijainneen luonnonsataman johdosta Hays toivoi rautatien olevan tärkeä rahtireitti itään, yli Tyynenmeren. Ensimmäinen juna Winnipegistä Prince Rupertiin saapui 9. huhtikuuta 1914.


title: Prince Rupertin rautatieasema

text: Grand Trunk Pacific Railway ajautui myöhemmin taloudellisiin vaikeuksiin, ja yhdistettiin 12. heinäkuuta 1920 kansalliseen Canadian National Railway -yhtiöön. Nykyisin VIA Rail hoitaa matkustajaliikennettä Prince Rupertista Jasperiin.


title: Prince Rupertin rautatieasema

text: Prince Rupertin asema määriteltiin vuonna 1992 historialliseksi rautatieasemaksi.


title: Kosti Sundberg

text: Konstantin ”Kosti” Sundberg (ent. Slastnikow; ) oli suomalainen jääkärieverstiluutnantti. Hän oli sotilaskoulutuksensa ensimmäisen maailmansodan aikana Saksassa saanut jääkäri. Tulikasteensa hän sai Saksan itärintamalla Misse-joella vuonna 1916. Myöhemmin hän osallistui Suomen sisällissotaan komppanianpäällikkönä Valkoisen armeijan jääkärijoukoissa. Myöhemmin hän oli myös ensimmäisen Reservinupseerikurssin johtajana ja Valtion pukutehtaan johtajana.


title: Kosti Sundberg

text: Sundbergin vanhemmat olivat kauppias Konstantin Slastnikow ja Olga Ralaschow. Hänet vihittiin avioliittoon vuonna 1922 Karin Margareta Femfertin kanssa. Hän kävi viisi luokkaa Tampereen suomalaista yhteiskoulua. Sotilaskoulutusta Sundberg sai sotilashallinnollisten kurssien I jaksolla vuonna 1927 ja II jaksolla vuonna 1930.


title: Kosti Sundberg

text: Sundberg työskenteli liikemiehenä Tampereella ja myöhemmin Saksassa ennen kuin liittyi yhtenä ensimmäisten vapaaehtoisten joukkoon, jotka aloittivat vapaaehtoisen sotilaskoulutuksensa Pfadfinder-kurssilla Saksassa, joka järjestettiin Pohjois-Saksassa sijaitsevalla Lockstedter Lagerin harjoitusalueella. Leirille hän ilmoittautui 27. helmikuuta 1915, jolloin hänet sijoitettiin joukon 2. komppaniaan. Myöhemmin hänet sijoitettiin juuri perustetun Jääkäripataljoona 27:n 2. komppaniaan, josta hänet siirrettiin 10. huhtikuuta 1916 alkaen pataljoonan täydennysjoukkoon, mutta palautettiin takaisin komppaniaansa 30. heinäkuuta 1916 alkaen. Hän osallistui taisteluihin ensimmäisessä maailmansodassa Saksan itärintamalla Misse-joella ja Riianlahdella sekä Aa-joella. Pataljoonan rintamakomennuksen jälkeen hänet komennettiin salakirjoitusten selvittäjäksi Libaun rannikkolennätinasemalle 10. toukokuuta 1917 ja oli tehtävässä 5. helmikuuta 1918 saakka.


title: Kosti Sundberg

text: Sundberg saapui takaisin Suomeen (Vaasaan) jääkärien pääjoukon mukana yliluutnantiksi ylennettynä 25. helmikuuta 1918. Vaasasta hänet komennettiin komppanianpäälliköksi 3. Jääkärirykmentin 7. jääkäripataljoonan 1. komppaniaan. Hän osallistui sisällissodan taisteluihin Tampereella, Aittolahdessa, Lyykylässä, Mannikkalassa ja Talissa.


title: Kosti Sundberg

text: Sundberg palveli sisällissodan jälkeen edelleen 3. Jääkärirykmentissä, josta muodostettiin ensin Savon jääkärirykmentti 3 ja myöhemmin Uudenmaan rykmentti. Rykmentissä hän toimi II pataljoonan komentajana 5. toukokuuta 1918 alkaen. Hän toimi 1. syyskuuta 1918 – 1920. huhtikuuta 1919 välisen ajan Viipurin upseerikokelaskurssin komppanianpäällikkönä ja taktiikan opettajana. Hän oli ensimmäisen kolmekuukautisen Reserviupseerikurssin johtajana Haminassa 1. tammikuuta – 1. heinäkuuta 1920 välisenä aikana. Varsinainen kurssi alkoi 1. huhtikuuta ja sille osallistui 143 oppilasta. Reserviupseerikursseilta hänet määrättiin komentajaksi Karjalan kaartin rykmentin 3. Jääkäripataljoonaan 15. kesäkuuta 1920, josta tehtävästä hänet siirrettiin 1. tammikuuta 1921 alkaen rykmentin talouspäälliköksi.


title: Kosti Sundberg

text: Sundberg erosi armeijasta 10. kesäkuuta 1921 ja työskenteli sen jälkeen liikemiehenä Tampereella ja toimi siviilityönsä ohella 15. syyskuuta 1921 – 30. marraskuuta 1924 välisenä aikana Tampereella suojeluskunnan Pyynikin pataljoonan komentajana, minkä jälkeen hän toimi vielä samaisen suojeluskunnan 5. komppanian päällikkönä 31. toukokuuta 1925 saakka. Suojeluskuntatehtävissä hän toimi myös Suojeluskuntain päällystökoulun johtajana Tuusulassa 1. joulukuuta 1921 – 15. maaliskuuta 1922 välisenä aikana. Sundberg astui takaisin armeijan palvelukseen 6. toukokuuta 1925 ja sijoitettiin taloudenhoitajaksi Savon jääkärirykmentin III pataljoonaan, josta tehtävästä hänet siirrettiin 1. kesäkuuta 1927 alkaen talouspäälliköksi Savon prikaatin III pataljoonaan ja edelleen 25. syyskuuta 1930 alkaen samaiseen tehtävään Vuoksen Jääkäripataljoonaan. Hän siirtyi 27. helmikuuta 1931 Armeijan pukimon (myöh. Valtion pukutehdas) johtajaksi, jossa tehtävässä hän oli vuoteen 1960 saakka.


title: Palo Alton taistelu

text: Palo Alton taistelu käytiin Meksikon–Yhdysvaltain sodan aikana 8. toukokuuta 1846. Taistelussa kenraali Zachary Taylorin johtamat yhdysvaltalaiset joukot voittivat kenraali Mariano Aristan johtaman meksikolaisen armeijan. Taistelu oli sodan ensimmäinen iso taistelu.


title: Palo Alton taistelu

text: Kenraali Zachary Taylorin johtama 3 500 miehen armeija sai helmikuussa 1846 tehtäväkseen edetä Port Isabeliin, joka sijaitsi Rio Granden suun lähistöllä. Armeijan tehtävänä oli suojata Yhdysvaltain etelärajaa. Taylor perusti armeijansa huoltokeskuksen Port Isabeliin, jonka jälkeen hän eteni 45 kilometriä Rio Grandea ylös ja rakennutti joen pohjoisrannalle linnoitetut asemat, jotka saivat nimen Fort Texas. Tykistö saattoi tulittaa asemista joen vastarannalla olevaa Matamorosin kaupunkia. Tässä vaiheessa joen etelärannalle saapui kenraali Pedro de Ampudian komentama 6 000 miehen meksikolaisarmeija.


title: Palo Alton taistelu

text: Ampudia lähetti Taylorille 12. huhtikuuta viestin, jossa hän ilmoitti yhdysvaltalaisarmeijan olevan Meksikon alueella. Hän uhkasi sotatoimilla ja vaati Tayloria vetäytymään Nueces-joelle. Taylor kieltäytyi ja armeijat valmistautuivat taisteluun. Huhtikuun puolessa välissä meksikolaiset joukot kahakoivat yhdysvaltalaisten kanssa Rio Granden pohjoispuolella. Yhdysvaltalaiset kärsivät yhteenotossa 16 miehen kokonaistappiot. Kenraali Mariano Arista korvasi kiivaan Ampudian meksikolaisten komentajana 24. huhtikuuta. Tämän jälkeen jännite väheni muutaman päivän ajaksi.


title: Palo Alton taistelu

text: Meksikon 4 000 miehen vahvuinen armeija ylitti Rio Granden 30. huhtikuuta. Armeijan tavoitteena oli katkaista Taylorin armeijan yhteydet rannikolle Port Isabeliin. Vastauksena Taylor jätti Fort Texasiin vähän joukkoja ja johti kiireesti pääosan armeijastaan Port Isabeliin. Armeija eteni 45 kilometrin matkan nopeasti 20 tunnissa, jonka jälkeen Taylor komensi joukot linnoittamaan Port Isabelin ympäristön. Tässä vaiheessa Arista käski Ampudian hyökätä Fort Texasin linnoitteita vastaan. Kun Taylor sai tiedon, että Fort Texasia piiritettiin, hän päätti lähteä vapauttamaan piiritettyjä.


title: Palo Alton taistelu

text: Taylorin johtama yhdysvaltalaisarmeija lähti 7. toukokuuta vapauttamaan Fort Texasin piiritystä. Armeija eteni pitkin Matamorosin tietä, jonka poikki Arista asetti joukkonsa noin puolentoista kilometrin levyiseen puolustuslinjaan Palo Alton harjanteelle. Arista käski Ampudian keskeyttää Fort Texasin piiritys ja liittyä Aristan armeijaan. Meksikolaisilla oli yhteensä noin 6 000 miestä. Aristan linjan vasen pää oli tuettu suohon ja oikea metsäiseen kukkulaan. Aristalla oli kummallakin siivellä ratsuväkeä ja keskellä jalkaväkeä ja tykistöä.


title: Palo Alton taistelu

text: Taylorin armeija eteni aamulla 8. toukokuuta Matamorosin tietä noin puolen toista kilometrin päähän meksikolaisten taistelulinjasta. Yhdysvaltain armeijan vahvuus oli 2 200 miestä, jotka olivat vakinaista väkeä, lukuun ottamatta Texas Rangersia. Taylor asetti joukkonsa taistelujärjestykseen, jossa ongelmaksi muodostui 300 vaunun kuormaston suojaaminen. Taylor jätti kuormaston suojaksi tykistöpatterin ja rakuuna-eskadroonan. Taylorin taistelulinjan keskellä oli Matamorosin tie, jolle hän asetti 18-naulaisia tykkejä. Niiden kummallakin puolella oli kaksi jalkaväkirykmenttiä ja yksi kevyt, nopeasti liikkuva tykistöpatteri. Näitä kevyitä pattereita pidettiin Yhdysvaltain armeijan parhammistona.


title: Palo Alton taistelu

text: Meksikon tykistö aloitti ampumisen kello kaksi iltapäivällä kaukaa, kun Taylorin joukkojen järjestely oli vielä kesken. Yhdysvaltain tykistö vastasi tuleen. Se ampui kahdeksan laukasta meksikolaisten yhtä kohti ja Aristan jalkaväen taistelukyky alkoi huonontoa. Tämän vuoksi Arista käski ratsuväkensä hyökätä Taylorin oikeaa siipeä vastaan. Oikealla siivellä ollut majuri Samuel Ringgoldin kevyt patteri kuitenkin torjui hyökkäyksen ja meksikolaiset kärsivät raskaat tappiot. Tämän jälkeen Arista käski oikean siipensä ratsuväen hyökätä yhdysvaltalaisten vasenta siipeä ja kuormastoa vastaan. Tulos oli sama: hyökkäys torjuttiin ja vasemman siiven kevyt patteri aiheutti hyökkääjille raskaat tappiot.


title: Palo Alton taistelu

text: Hyökkäysten epäonnistuttua Arista käski armeijansa perääntymään taistelusta. Meksikolaisten perääntymistä suojasi tykistötulesta syttyneen palavan preerian sankka savu. Meksikolaisia haavoittuneita menehtyi preeriapalon liekkeihin.


title: Palo Alton taistelu

text: Yhdysvaltalaisten tappiot taistelussa olivat alle kymmenen kaatunutta ja noin 40 haavoittunutta. Meksikolaisten kokonaistappioiden arvioitiin olleen 400 ja 700 miehen välissä. Taistelun jälkeen Arista vetäytyi uusiin asemiin Rio Granden rantaan. Näissä asemissa hän kärsi tappion Resaca de la Palman taistelussa 9. toukokuuta. Tämän jälkeen Taylor eteni armeijansa kanssa Rio Grandea sisämaahan, jossa käytiin Monterreyn taistelu syyskuun lopulla.


title: Jomalvikin kanava

text: Jomalvikin kanava on Tammisaaressa Jomalvikenin ja Edesvikenin välissä sijaitseva avokanava. Kanava on 450 metriä pitkä ja sillä on syvyyttä noin yksi metri. Kanavaa alettiin rakentaa vuoden 1937 loppupuolella. Sen tarkoituksena oli lyhentää saaristossa asuvien matkaa Tammisaareen kymmenellä kilometrillä. Sotavuodet 1939-1945 viivästyttivät rakennustöitä kymmenellä vuodella. Kanava valmistui lopulta vuonna 1951. Kanavan ylittävä silta yhdistää Gullön saaren Degerön saareen.


title: Jomalvikin kanava

text: Kesäkuussa 2010 kanavassa sattui vakava veneonnettomuus, jossa kuoli yksi ihminen.


title: Leander

text: Leander tarkoittaa muun muassa seuraavia:


title: Leandros

text: Leandros tarkoittaa muun muassa seuraavia:


title: Adée Flodin

text: Adée Flodin (Adolphine Thérèse Leander-Flodin; 29. toukokuuta 1873 Helsinki – 6. heinäkuuta 1935 Rooma Italia) oli suomalainen oopperalaulaja, koloratuurisopraano.


title: Adée Flodin

text: Flodin oli Suomen kaartin sotilaskapellimestari Adolf Leanderin ja Mathilda Emilia Fagerlundin tytär. Hän opiskeli laulua Suomessa Abraham Ojanperän ja Emilie Mechelinin johdolla ja valtion stipendin turvin Pariisissa 1893-1898 Rosine Labordein oppilaana. Hänet oli kiinnitetty Pariissa Opéra Comiqueen 1897–1898 ja hän piti konsertteja sekä Euroopassa että Etelä-Amerikassa.


title: Adée Flodin

text: Flodin avioitui vuonna 1900 musiikkikriitikko, säveltäjä Karl Flodinin kanssa. Pariskunta muutti Buenos Airesiin vuonna 1908. Miehensä kuoltua vuonna 1925 Flodin palasi ensin Suomeen ja muutti sitten Roomaan, jossa hän toimi laulunopettajana aina kuolemaansa saakka.


title: Erik Humbla

text: Erik Humbla (kuoli 3. toukokuuta 1710 Kjula, Ruotsi) oli ruotsalainen pappi ja lintutieteilijä.


title: Erik Humbla

text: Erik Humbla oli syntyisin Ruotsin Smålandista, Närkestä. Isä Petter Humbla toimi kappalaisena Svennevadissa. Äidin nimi ei ole tiedossa, mutta hänen isänsä oli Svennevadin kirkkoherra Jonas Blybergius. Erik kävi Strängnäsin lukion ja tuli opiskelemaan Turun Akatemiaan lukukaudella 1678–1679. Hänen "pro exercitio" väitöksensä käsitteli jäälintua eli kuningaskalastajaa. Väitöksen ohjaajana toimi Anders Wanochius helmikuussa 1682 ("Disputatio Physica de Halcyone"). Väitös oli akatemian ensimmäinen lintua tarkasteleva väitöskirja. Humblan "pro gradu" käsitteli kruunun alamaisia ja heiltä odotettavia vaatimuksia. Se tarkastettiin kolme vuotta myöhemmin 1685, ohjaajana toimi Daniel Achrelius. Humbla suoritti maisterin tutkinnon, jonka jälkeen hän palasi Ruotsiin, jossa hänet vihittiin papiksi Strängnäsin hiippakunnassa 1686. Humbla nimitettiin Dunkerin kirkkoherran apulaiseksi.


title: Erik Humbla

text: Vuonna 1688 Humbla ryhtyi opettajaksi. Hänestä tuli Strängnäsin lukion kaunopuheisuuden ja runousopin lehtori. 1693 hänet valittiin lukion toiseksi teologian lehtoriksi. Samaan aikaan hän oli palkkapitäjänsä Aspön kirkkoherra. 1694 hänet nimitettiin Kjulan kirkkoherraksi, missä virassa hän sitten toimi kuolemaansa asti.


title: Erik Humbla

text: Erik Humbla oli kahdesti avioliitossa. Ensimmäinen puoliso oli Erik Hambreliuksen tytär. Toinen vaimo oli Maria Gudmundsdotter Lithovius, jonka isä oli Eskilstunan kirkkoherra Gudmund Lithovius.


title: Legion

text: Legion tarkoittaa muun muassa seuraavia:


title: Leopard

text: Leopard tarkoittaa muun muassa seuraavia:


title: Owen

text: Owen voi tarkoittaa seuraavia:


title: Sauna-à-go-go

text: Sauna-á-go-go on suomalaisen Jaakko Salon orkesterin studioalbumi vuodelta 1972.


title: Sisu-a-go-go

text: Sisu-a-go-go on suomalaisen Olli Heikkilän orkesterin studioalbumi vuodelta 1974. Se ilmestyi Scandia-levymerkillä (SLP 611).


title: William R. King

text: William Rufus DeVane King (7. huhtikuuta 1786 – 18. huhtikuuta 1853) oli yhdysvaltalainen demokraattinen poliitikko, ja maansa varapresidentti vuonna 1853. Hän kuoli vain 45 päivän jälkeen, sairastuttuaan tuberkuloosiin. Ennen varapresidentiksi tuloa hän oli toiminut Yhdysvaltain edustajainhuoneen jäsenenä Pohjois-Carolinasta ja Yhdysvaltain senaatin jäsenenä Alabamasta sekä diplomaattina Ranskassa.


title: Power Balance

text: Power Balance oli yhdysvaltalainen urheilurannekkeita valmistanut yhtiö. Sen perustivat veljekset Josh Rodarmel ja Troy Rodarmel vuonna 2007. Tuote koostui muovirannekkeesta, johon oli kiinnitetty tinasta valmistettu hologrammi. Yhtiö väitti rannekkeen tuottavan käyttäjälleen enemmän voimaa, joustavuutta ja tasapainoa. Sitä mainostivat kansainväliset urheilutähdet kuten Rubens Barrichello ja Shaquille O'Neal sekä suomalainen jääkiekkotähti Teemu Selänne. Urheilukanava ESPN:n mukaan yhtiö myi ranneketta arvionsa mukaan yli sadan miljoonan euron arvosta vuonna 2010.


title: Power Balance

text: Skepsis ry myönsi vuoden 2010 Huuhaa-palkinnon ranneketta maahan tuovalle Pryme Sports Oy:lle ja erikoismaininnan S-ryhmälle tuotteen markkinoinnista asiakaslehdessään ja Internet-sivuillaan. Yhdistyksen mukaan rannekkeeseen sijoitettu tinapaperi on vaaraton, mutta koko tuote on hyödytön ja sitä markkinoidaan valheellisilla väittämillä. Samaten kritisoidaan tieteelle täysin tuntemattomia käsitteitä kuten ”elektromagneettinen taajuus”, jonka väitetään tallentuvan rannekkeen hologrammiin. Lisäksi yhdistys pitää väitettä tasapainon lisääntymisestä outona, sillä ihmisen tasapainoaistielimet sijaitsevat korvassa.


title: Power Balance

text: Power Balance -yhtiö myönsi Australiassa, etteivät väitteet rannekkeen väitetyistä tasapaino-ominaisuuksista pidä paikkaansa. Yhtiö lupasi australialaisille asiakkailleen rahansa takaisin, mikäli kokevat tulleensa huijatuiksi.


title: Power Balance

text: Yhtiö meni konkurssiin syksyllä 2011.


title: HMS Affleck

text: HMS Affleck (viirinumero K462) oli Britannian Kuninkaallisen laivaston Captain-luokan fregatti, joka palveli toisessa maailmansodassa. Alus oli Lend-Lease-sopimuksen nojalla Yhdysvalloista saatu Buckley-luokan saattuehävittäjä "USS Oswald", joka luokiteltiin Kuninkaallisessa laivastossa fregatiksi. Se nimettiin Yhdysvaltain vapaussodan kuutamotaistelussa 1780 74-tykin linjalaivaa "HMS Bedfordia" komentaneen Sir Edmund Affleckin mukaan.


title: HMS Affleck

text: Alus tilattiin 10. tammikuuta 1942 Bethlehem-Hingham Shipyard Inc.:ltä Hinghamista Massachusettsista Yhdysvalloista. Sen köli laskettiin 5. huhtikuuta 1943 ja alus laskettiin vesille paria kuukautta myöhemmin 30. kesäkuuta. Alus valmistui vielä samana vuonna 17. syyskuuta.


title: HMS Affleck

text: "HMS Affleck" oli 1. saattajaryhmän johtoaluksena ja palveli Pohjois-Atlantilla, Normandian maihinnousussa sekä Englannin kanaalissa. Pohjois-Atlantilla "HMS Affleck" upotti 25. helmikuuta "HMS Goren" ja "HMS Gouldin" kanssa sukellusvene "U-91:n", joka pakotettiin pintaan syvyyspommein ja upotettiin tykkitulella (). Sama osasto vahvennettuna "HMS Garliesilla" havaitsivat 29. helmikuuta Azorien koillispuolella sukellusvene "U-358:n". Osasto seurasi sukellusvenettä 29 tunnin aikana yli sata mailia, jonka jälkeen "Garlies" ja "Gore" palasivat Gibraltarille. "Affleck" ja "Gould" jatkoivat seuraamista vielä yhdeksän tuntia, jolloin sukellusveneen laukaisema akustinen torpedo upotti "Gouldin". Sukellusvene nousi pintaan, jolloin "Affleck" upotti sen tykkitulella ja syvyyspommein (). Sukellusveneen takaa-ajo oli pisin toisessa maailmansodassa.


title: HMS Affleck

text: Alus upotti 16. maaliskuuta Gibraltarinsalmessa syvyyspommein sukellusvene "U-392:n" () "HMS Vanocin" ja kolmen Yhdysvaltain laivaston ilmavoimien VP-63-laivueen Catalina-lentoveneen kanssa. Alus pelasti 27. huhtikuuta 1944 "HMS Bentleyn" kanssa 54 miehistönjäsentä panamalaisesta rahtialuksesta "Colinista", jonka Saksan laivaston sukellusvene "U-859" oli edellisenä päivänä torpedoinut Pohjois-Atlantilla ().


title: HMS Affleck

text: Saksan laivaston sukellusvene "U-486" laukaisi 26. joulukuuta Cherbourgin edustalla kolme akustista torpedoa (GNAT) 1. saattajaryhmän aluksia kohti. Sukellusveneen miehistö havaitsi kolme räjähdystä, mutta ainoastaan "HMS Affleckiin" ja "HMS Calpeen" osui torpedo. "Affleck" hinattiin satamaan, jossa se todettiin korjauskelvottomaksi. Alus poistettiin laivastoluettelosta heinäkuuhun 1945 mennessä ja se palautettiin Yhdysvaltain laivastolle Britteinsaarilla.


title: HMS Affleck

text: Alus myytiin 24. tammikuuta 1947 ja se palveli Portugalin kauppalaivastossa proomuna "Nostra Senora de la Luz", kunnes se romutettiin 1970.


title: Mountain Records

text: Mountain Records oli skotlantilaisen Derek Nicolsin perustama englantilainen levy-yhtiö, joka toimi vuosina 1975-1982. Sille levyttivät mm. Nicolsin manageroimat Nazareth ja Sensational Alex Harvey Band. Muita artisteja olivat mm. Krazy Kat ja Baker Gurvitz Army.


title: Mountain Records

text: Mountain Recordsin katalogi


title: Sijaishallitus

text: Sijaishallitus eli väliaikainen hallitus (joskus myös valtionhoitajakunta) on säännöllisen hallituksen asemasta toimiva hallitus. Erityisesti nimitystä käytetään monarkiassa ylintä hallitusvaltaa käyttävästä toimielimestä silloin, kun perustuslain mukaista valtionpäämiestä ei väliaikaisesti ole tai hän on estynyt ulkomaanmatkan tai sairauden vuoksi. Sijaishallitusta voi johtaa perustuslain tai parlamentin määräämä sijaishallitsija. Tällaisena hallituksena voi toimia myös istuva valtioneuvosto. Joskus sijaishallitukseksi on nimitetty siirtomaassa toimivaa hallitusvallan edustustoa. Sijaishallitsijaa eli hallituksen hoitajaa nimitetään myös regentiksi.


title: KAS Eupen

text: Königliche Allgemeine Sportvereinigung Eupen (usein vain KAS Eupen tai Eupen) on vuonna 1945 perustettu belgialainen jalkapalloseura Eupenista. Kaudella 2010–2011 se pelasi ensimmäisen kerran Belgian pääsarjassa, Jupiler Pro Leaguessa. KAS Eupen pelaa kotiottelunsa Kehrweg Stadionilla. Seura toimii yhteistyössä italialaisen Parman kanssa.


title: Gumbosavi

text: Gumbosavi ( tai "gumbo clay") on geologiassa ja geotekniikassa käytetty nimitys kerrostuneelle Mississippin laakson savelle. Gumbosavi on tahmeaa ja sen väri vaihtelee mustasta harmaaseen ja vihertävään. Sitä on yleisesti Yhdysvaltain eteläosissa. Monien kasvien kasvattaminen tällaisessa maaperässä on mahdotonta ilman eloperäisen aineksen lisäämistä, sillä gumbosavi estää veden ja hapen kulun maassa. Öljynporauksessa gumbosavi on tahmeiden, paisuvien savien yleisnimitys.


title: Gumbosavi

text: Gumbo on afrikkalaisperäisten amerikkalaisten käyttämä englanninkielinen murresana, joka pohjautuu Angolassa käytettyyn sanaan "kingombo". Gumbo on puhekielinen nimitys okra-kasville ("Abelmoschus esculentus"), jonka palkoja käytetään ruoanvalmistuksessa. Gumbokeitto ( tai "gumbo") on okran paloilla suurustettu keitto. Keittokirjan "American cooks" mukaan gumbo ei nykyisin tarkoita okra-vihannesta vaan keittoa, joka sisältää okraa. Okrassa on paljon kasvilimaa, joka paksuntaa keiton hyytelömäiseksi. Keitto jakaa ihmisten mielipiteet, siitä joko pidetään tai sitä vihataan. Gumbosavi lienee saanut nimensä keitosta, sillä molemmat ovat tahmeita, paisuvia aineita.


title: RJAN

text: RJAN tai RJaN eli Raketno-Jadernoje Napadenije (ven.: РЯН — акроним, обозначающий Ракетно-Ядерное Нападение) oli Neuvostoliiton tiedustelujärjestelmä, jonka avulla tarkkailtiin Yhdysvaltojen aikeita.


title: RJAN

text: Operaation tarkoitus oli selvittää, oliko Ronald Reaganin hallinnolla suunnitelmia ensi-iskuista ydinaseella Neuvostoliittoon. Sen käynnisti toukokuussa 1981 KGB:n silloinen johtaja Juri Andropov. Rjanin merkitys vahvistui, kun tuli tieto suunnitelmista sijoittaa Länsi-Saksaan Pershing-W50-ydinkärkiä. Ohjukset oli suunniteltu siten, että ne voitiin laukaista liikkuvista kulkuneuvoista, jolloin niiden paikantaminen olisi vaikeaa. Lentoaika Länsi-Saksasta Euroopan-puoleiseen Neuvostoliittoon oli vain neljästä kuuteen minuuttia (keskimääräinen lentoaika Länsi-Saksasta Moskovaan oli kuudesta kahdeksaan minuuttia), eikä neuvostoliittolaisilla siten olisi ollut juuri ollenkaan aikaa valmistautua.


title: RJAN

text: Ronald Reagan ilmoitti julkisesti SDI-ohjelman kehittämisestä 23. maaliskuuta 1983. Neuvostojohdon tulkinnan mukaan SDI-ohjelmalla oli tarkoitus tehdä Yhdysvallat haavoittumattomaksi neuvostohyökkäyksen suhteen, joten Yhdysvallat voisi laukaista ohjukset Neuvostoliittoon tarvitsematta pelätä vastaiskua. Tästä yllätyshyökkäyksen pelosta johtui Rjan-ohjelman äkillinen laajentuminen.


title: RJAN

text: Pelko saavutti huippunsa, kun Neuvostoliitto ampui alas korealaisen matkustajakoneen Moneronin saaren lähistöllä 1. syyskuuta 1983, sekä Nato-harjoituksen Able Archer 83 aikana. Neuvostoliitossa uskottiin, että Yhdysvaltojen ensi-isku oli lähellä.


title: RJAN

text: Operaatiota supistettiin 1984 projektin vetäjien Juri Andropovin ja puolustusministeri Dmitri Ustinovin kuoltua.


title: KV Kortrijk

text: Koninklijke Voetbalclub Kortrijk (usein pelkästään KV Kortrijk tai KVK) on belgialainen jalkapalloseura Kortrijkista. Se pelaa Belgian pääsarjassa, Jupiler Pro Leaguessa, jonne se nousi kaudeksi 2008–2009. KV Kortrijkin kotikenttä on Guldensporenstadion.


title: KV Kortrijk

text: KV Kortrijk perustettiin 1971, mutta seuran juuret ovat vuonna 1901 perustetussa SC Courtraisienissa. Seura yhdistyi FC Courtraisienin kanssa 1918 ja muutti nimensä Koninklijke Kortrijk Sportiksi 1951. Nykyinen seura syntyi, kun Koninklijke Kortrijk Sport ja vuonna 1923 perustettu Stade Kortrijk päättivät yhdistyä 1971.


title: KV Kortrijk

text: Kortrijk pelasi 1900-luvun alussa muutamia kausia pääsarjatasolla, mutta palasi sinne vasta 1976. Kahta kautta lukuun ottamatta se pelasi pääsarjatasolla vuoteen 1992 asti. Kaudeksi 1998–1999 Kortrijk nousi liigaan, mutta putosi heti. Seura meni konkurssiin 2001, minkä seurauksena se pudotettiin kolmannelle sarjaportaalle. Kortrijk nousi 2. divisioonaan 2004 ja pääsarjatasolle 2008.


title: Quod licet Iovi, non licet bovi

text: Quod licet Iovi, non licet bovi on latinankielinen fraasi, joka kirjaimellisesti käännettynä tarkoittaa ”"Mikä sopii Juppiterille, ei sovi härälle."” Fraasin loi roomalainen näytelmäkirjailija Terentius, ja sillä viitataan kaksinaismoralismiin, joka sallii teon sopivan sosiaalisen aseman omaavalle ja siten etuoikeutetulle henkilölle samalla kieltäen sen muilta.


title: Quod licet Iovi, non licet bovi

text: Fraasin tausta on myytissä, jossa Zeus sieppaa Europen rakastajattarekseen härän hahmossa; teko, joka ei olisi ollut sallittua tavalliselle härälle.


title: Ensi-isku

text: Ensi-isku on sodankäyntiin ja erityisesti ydinasesotaan liittyvä termi, jolla tarkoitetaan vihollisen voimien tuhoamista ennen kuin se ehtii hyökätä.


title: Ensi-isku

text: Sekä Yhdysvaltojen että Venäjän sotilaalliseen strategiaan kuuluu ydinasein tehtävä ensi-isku. Se sisältyy myös Naton oppeihin. Lisäksi Yhdysvaltojen oppiin kuuluu "ennaltaehkäisevä" isku ("pre-emptive strike").


title: Paini kesäolympialaisissa 1952 – vapaapainin 79 kg

text: Vapaapainin sarjaan 79 kg osallistui 17 painijaa, jokaisen edustaessa eri maata. Kilpailut käytiin 20.-23. heinäkuuta.


text: Belgian Everaerts jätti leikin kesken 1.kierroksen jälkeen.


title: W50-ydinkärki

text: W50-ydinkärki tai W50 oli lämpöydinase, joita käytettiin räjähteinä Pershing-ohjuksissa. Sitä on myös käytetty LIM-49 Nike Zeus ballististen ohjusten torjuntaohjuksessa (ABM-ohjus), mutta tämä ohjusaseprojekti lakkautettiin ennen sen käyttöönottoa. W50 ei ole enää käytössä.


title: W50-ydinkärki

text: Aseesta oli kolme erilaista versiota, joiden räjähdysvoimakkuudet olivat 60, 200 ja 400 kilotonnia TNT:tä.


title: Pahtamaatyranni

text: Pahtamaatyranni ("Muscisaxicola maculirostris") on Etelä-Amerikassa tavattava tyranneihin kuuluva varpuslintu.


title: Pahtamaatyranni

text: Kooltaan pahtamaatyranni on 14–15 cm. Selästään ja päästään laji on väriltään vaaleanruskea ja siivet ovat tummemmat. Nokka on melko pitkä ja ohut ja väriltään se on musta lukuun ottamatta alanokan keltaista laikkua. Pahtamaatyrannin kurkku ja vatsa ovat valkoiset ja vatsassa on myös kellanruskeaa väritystä. Ulkonäöltään pahtamaatyranni muistuttaa ruohomaatyrannia ("Muscisaxicola alpinus"), mutta on sitä pienikokoisempi.